TUN MAHATHIR MAHU APA DAN MAHU SIAPA JADI PERDANA MENTERI?

Tun Mahathir Mohamad yang kalah dengan hilang deposit di Langkawi, malah semua calon Pejuang juga ditimpa nasib buruk yang sama, nampaknya tidak pernah hilang idea dalam melontarkan serangan terhadap Perdana Menteri, Anwar Ibrahim.
Di sebalik sudah meletakkan jawatan daripada Pejuang dan mengumumkan bersara, hati dan mulut beliau terbukti tidak pernah berhenti daripada berdendam.
Setelah gagal menahan Anwar daripada menjadi Perdana Menteri, kali ini serangannya tertumpu kepada kemampuan Pengerusi PH itu pula dalam mengurus negara.
Katanya, beliau tidak yakin dengan keupayaan Anwar memimpin negara untuk berdepan krisis kemelesetan ekonomi, termasuk pemulihan pasca pandemik.
Bekas Perdana Menteri dua kali itu khuatir dengan kemampuan Anwar menghasilkan strategi dan kaedah terbaik untuk keluar daripada krisis, memandangkan fokus pengerusi Pakatan Harapan (PH) itu dilihat tertumpu kepada usaha mengekalkan jumlah sokongan di Dewan Rakyat.
Beliau menyandarkan dakwaannya berdasarkan prestasi Anwar ketika berada dalam kerajaan lebih 20 tahun lalu dan mendakwa bekas timbalannya itu tidak dapat menangani masalah ketika menjadi pemangku Perdana Menteri pada 1997 dahulu.
Beliau mendakwa, Anwar selaku Menteri Kewangan ketika itu gagal mencari jalan penyelesaian apabila krisis kewangan melanda dan lebih rela mengikut pendapat Tabung Kewangan Antarabangsa (IMF) dan Bank Dunia yang dikatakan berisiko menyebabkan Malaysia muflis.
“Pada masa saya jadi Perdana Menteri kali pertama, saya pergi cuti selama dua bulan. Semasa saya cuti, Anwar sebagai Timbalan Perdana Menteri diberi tanggungjawab sebagai pemangku Perdana Menteri tetapi nampak dia tak dapat menangani masalah.
“Selepas itu pula, berlaku krisis kewangan yang mana ringgit Malaysia turun nilainya. Pada masa itu, Anwar juga menjadi Menteri Kewangan.
“Cara dia menangani masalah kejatuhan nilai ringgit ialah dengan mengikuti pendapat IMF dan Bank Dunia.
“Saya berpendapat, kalau kita ikut IMF dan Bank Dunia, kita akan jadi muflis dan kita tak dapat laksanakan dasar ekonomi negara kita.
“Tetapi, Anwar tak ada cadangan yang lain selain daripada mengikuti IMF dan Bank Dunia, sebab itu saya terpaksa ambil alih tugas Kementerian Kewangan, saya cari jalan untuk selamatkan negara,” katanya dalam temu bual eksklusif bersama Berita Harian.
Tun Mahathir seterusnya mendakwa, jika ketika itu Anwar dibenarkan berkuasa dan melaksanakan dasarnya, beliau yakin negara tidak akan dapat mengatasi masalah krisis kewangan yang melanda negara.
Perdana Menteri keempat dan ketujuh itu mengakui khuatir dengan kebolehan Anwar mengurus negara kerana berdasarkan pengalaman lampau di mana Presiden PKR itu gagal merangka penyelesaian ketika berdepan krisis kewangan 1997/1998, apatah lagi kini berdepan lebih banyak masalah rumit.
“Ketika itu, nampak dia tidak dapat cipta satu cara untuk mengatasi krisis. Sama ada di masa hadapan, dia boleh cipta cara menangani masalah negara, belum kita dapat tentukan.
“Tetapi berdasarkan pengalaman semasa dia jadi TPM (dan) menunjuk kebolehannya, saya khuatir. Sekarang ini negara menghadapi banyak masalah seperti kesan pandemik, ekonomi merosot teruk, keadaan politik tidak stabil,” katanya lagi.
Soalnya dalam hal ini, Anwar hanya baru kira-kira sebulan memegang jawatan Perdana Menteri setelah mengangkat sumpah pada 24 November lalu dan tidak adil untuk berprasangka buruk terhadapnya.
Tidak bolehkah Tun Mahathir memberi sedikit masa kepada Anwar untuk menjalankan tanggungjawab dan membuktikan kebolehannnya?
Kenapa begitu begitu cepat berprasangka jahat hanya berdasarkan situasi yang lebih 24 tahun telah berlalu?
Lagi pula, dalam keadaan sekarang, siapa lagi yang lebih baik daripada Anwar untuk jadi Perdana Menteri?
Adakah Tun Mahathir mahukan Mahiaddin Md Yasin dan Ismail Sabri Yaakob dilantik semula dan berasakan mereka lebih berkemampuan daripada Anwar?
Setelah Tun Mahathir sendiri kalah, malah hilang deposit, begitu juga dengan Mukhriz dan semua kita sudah melalui pengalaman dipimpin Mahiaddin serta Ismail Sabri, bukankah hanya tinggal Anwar pilihan terbaik yang ada pada ketika ini?
Ditambah dengan keabsahan Anwar sudah terbukti di Parlimen baru-baru ini, apa lagi yang Tun Mahathir mahu sebenarnya sebelum ketibaan PRU16 pada tahun 2027 akan datang di mana ketika itulah peluang terdekat untuk menukar Perdana Menteri?
– ShahbudinHusin 25/12/2022.

5

7

votes
Article Rating
Kongsikan artikel ini


PERJUANGAN ANAK MUDA DI BUMI MATADOR DAPAT SUNTIKAN SEMANGAT PM

Oleh: SHAHBUDIN EMBUN
Pengerusi Biro Politik Dan Kepimpinan MPM
Cabaran kita pada hari ini ialah untuk terus melahirkan pemimpin masa hadapan berasaskan pada acuan kita sendiri, yang sentiasa memberi keutamaan kepada nilai, adat dan budaya kita.
Bukan itu sahaja mereka ini perlu memiliki keyakinan untuk mencipta nama dan mengharumkan nama negara di peringkat antarabangsa.
Begitulah antara harapan yang diletakkan pada Pasukan debat bahasa Inggeris UiTM yang telah berlepas ke Madrid , Sepanyol pada 25 Dis 2022 lalu bagi menyertai pertandingan debat antarabangsa iaitu World Universities Debating Championship (WUDC)yang akan bermula pada 28hb Disember sehingga 4 Januari 2023.
Pasukan UiTM beserta dengan Universiti Islam Antarabangsa Malaysia (UIAM) dan Universiti Malaya (UM) akan turut mengambil bahagian dalam pertandingan berprestij ini.
Pasukan debat UiTM ini diwakili oleh 8 orang pelajar dan diiringi oleh seorang pegawai UiTM akan meneruskan legasi generasi terdahulu yang pernah menyertai pertandingan debat bertaraf dunia ini.
Untuk mengharungi cabaran ini, pelbagai persiapan dan latihan secara insentif telah dibuat bagi mengharumkan nama negara nanti.
Antara usaha yang telah dilakukan ialah dengan menyertai beberapa kejohanan domestic dan antarabangsa yang mana pasukan UiTM telah memperolehi beberapa kejayaan yang boleh dibanggakan.
Dalam hal ini Pihak UiTM turut menyediakan tiket penerbangan dan kemudahan hotel serta makan minum di sepanjang pertandingan yang bakal diadakan di Universidad Rey Juan Carlos, Madrid, Sepanyol.
Pasukan ini juga telah menerima suntikan dan dorongan yang sangat bermakna apabila YAB Perdana Menteri, Datuk Seri Anwar Ibrahim amat berbesar hati menyampaikan sumbangan wang saku kepada pasukan ini sebagai perbelanjaan tambahan semasa di Sepanyol nanti.
Sumbangan itu telah disampaikan oleh Setiausaha Politk YAB Perdana Menteri, Saudara Farhan Fauzi sebelum mereka berlepas ke Madrid. Timbalan Menteri Belia dan Sukan, YB Adam Adli turut hadir di KLIA bagi menyuntik semangat kepada pasukan ini. .
Mungkin apa yang lebih bermakna dan akan memberikan semangat kepada anak-anak mahasiswa ini ialah ucapan selamat maju jaya dari Perdana Menteri Malaysia sendiri.
Dan sebagai rakyat Malaysia, marilah kita sama-sama mendoakan juga kejayaan anak-anak muda yang bakal menjadi pemimpin negara pada masa depan.
Buktikan Malaysia boleh di bumi Matador.
Oleh
SHAHBUDIN EMBUN
Pengerusi Biro Politik Dan Kepimpinan MPM.

4

2

votes
Article Rating
Kongsikan artikel ini


TUN MAHATHIR TAK PERNAH BERI KUASA KETIKA LANTIK ANWAR PEMANGKU PM, DEDAH NAZRI

Perdana Menteri Datuk Seri Anwar Ibrahim dinasihatkan agar menumpukan usaha memulihkan ekonomi negara dan tidak mengendahkan pandangan Tun Dr Mahathir Mohamad.
Ketua UMNO Bahagian Padang Rengas, Datuk Seri Mohamed Nazri Abdul Aziz menegaskan, apa yang diperkatakan oleh Dr Mahathir terhadap Anwar tidak penting buat masa ini kerana Perdana Menteri mempunyai tugas besar memimpin dan memulihkan ekonomi negara.
Beliau juga menyifatkan Dr Mahathir sudah hilang sokongan akibat kekalahan teruk bersama parti pimpinannya pada Pilihan Raya Umum ke-15 (PRU15) lalu.
“Masa beliau sudah berlalu. Cukup-cukuplah, beri peluang kepada Anwar untuk memimpin dan memulihkan ekonomi negara.
“Apa lagi beliau (Mahathir) mahu? Sudah kalah teruk dan hilang deposit di Langkawi baru-baru ini. Semua calon parti dia kalah dan hilang deposit, sudahlah, cukup. Bantu pemimpin muda pulihkan ekonomi negara.
“Saya sendiri sudah tidak percaya dan tidak yakin lagi dengan Dr Mahathir, semua orang beliau anggap tidak betul, hanya dia sahaja yang tahu mentadbir dan memerintah.
“Anwar baru sebulan lebih jadi Perdana Menteri, jangan cepat sangat nak buat penilaian, bagi lah sedikit masa untuk beliau buktikan,” katanya kepada
Astro AWANI
.
Mohamed Nazri juga menyanggah dakwaan Dr Mahathir bahawa ketika diberi peluang menjadi pemangku perdana menteri lebih 24 tahun yang lalu, Anwar gagal tidak dapat menangani masalah.
Beliau menjelaskan, biarpun bercuti ketika itu, namun Anwar tidak diberikan kuasa, sebaliknya Dr Mahathir masih mengawal pentadbiran.
“Saya timbalan menteri di Jabatan Perdana Menteri ketika itu dan bercakap dengan Anwar, beliau tidak mempunyai kuasa biarpun ditugaskan sebagai pemangku perdana menteri.
“Benar Dr Mahathir bercuti di luar negara, tetapi beliau tetap mengawal pentadbiran negara dan bukannya memberi kuasa kepada orang lain.
“Semua orang tahu dan anggap Dr Mahathir sebagai diktator, beliau tidak akan beri kuasa kepada orang lain, cakap ‘beri kuasa’ itu semua menipu.
“Jadi macam mana Anwar mahu selesaikan masalah kalau tidak diberi kuasa, masih dikawal pihak lain?” katanya lagi.
Dalam temu bual eksklusif dengan
Berita Harian
, Dr Mahathir menyatakan kebimbangannya mengenai kemampuan Anwar untuk berdepan krisis kemelesetan ekonomi dan cabaran pemulihan pasca pandemik.
Kata Dr Mahathir, ini berdasarkan pandangannya terhadap prestasi Anwar sebagai menteri kewangan lebih 20 tahun lalu.
Sumber –
https://www.astroawani.com/berita-politik/zaman-mahathir-sudah-berlalu-biar-anwar-pimpin-negara-nazri-398844?utm_source=embed-berita-popular&utm_medium=data-embed&utm_campaign=20221226%20Embed%20Berita%20Popular&_ga=2.32174653.2019279859.1672049615-1327142879.1671858736&_gl=1*1oei9kb*_ga*MTMyNzE0Mjg3OS4xNjcxODU4NzM2*_ga_2WBWP426R6*MTY3MjA2MTI4OS40LjEuMTY3MjA2MTI5My4wLjAuMA..

4.3

3

votes
Article Rating
Kongsikan artikel ini


BUKAN PENYOKONG PH PUN SAMA GHAIRAH MAHU BEREBUT GHANIMAH

Minggu-minggu kebelakangan ini, terutama selepas perlantikan menteri-menteri, keghairahan terbaru yang terlihat begitu menonjol ialah munculnya golongan tertentu yang tidak segan-segan menawarkan diri mahu berkhidmat dengan kerajaan pimpinan Anwar Ibrahim.
Sasaran mereka bukan saja untuk mengetuai agensi tertentu yang berpengaruh di Putrajaya, malah juga syarikat-syarikat berkaitan kerajaan atau GLC dan tidak kurang pula yang ingin berkhidmat secara langsung di pejabat Perdana Menteri.
Termasuk yang sama ghairah lagi lincah untuk berebut jawatan dan ghanimah atau “harta rampasan perang” itu ialah mereka yang sebelum ini memang diketahui tidak pernah menyokong serta terang-terang menolak Anwar.
Mereka itu sebelum PRU15 lalu secara terbuka menunjukkan kecondongan kepada parti selain PH, malah dengan berani mengatakan Anwar tidak mungkin berjaya jadi Perdana Menteri.
Jika sudah begitu kecondongannya, sudah tentulah mereka terbabit juga tidak memberi undi kepada PH.
Tetapi kini mereka itulah antara yang sama ghairah menonjol-nonjolkan diri dan melobi untuk mendapatkan kedudukan mengetuai agensi tertentu kononnya dengan kemampuan, kewibawaan dan “bersihnya” diri mereka itu akan membantu Anwar menjelmakan sebuah kerajaan yang lebih baik di mata rakyat.
Untuk mengetuai agensi kerajaan tertentu, selain ia adalah hak mutlak Anwar selaku Perdana Menteri membuat pilihan, adalah penting untuk beliau menyemak dengan teliti latar belakang calon yang mahu dilantiknya itu.
Orang yang mahu dilantik itu biarlah mereka yang benar-benar berwibawa, bukan yang suka membawa-bawa atau menjaja penonjolan diri sendiri serta sekurang-sekurangnya memahami aspirasi reformasi yang mahu diusahakan dalam kerajaan.
Tidak terkecuali ingin sama merebut peluang menikmati ghanimah ialah mereka yang selama ini tidak diketahui kecondongan politiknya dan tidak pernah namanya muncul di mana-mana.
Aduhhh…agak-agaknya kalau orang lain jadi Perdana Menteri, adakah mereka akan melobi dan menonjol-nonjolkan diri juga?
Bagi jawatan lain seperti pengerusi GLC, di pejabat menteri dan sebagainya, adalah lumrah bagi mereka yang menyokong, bersama, mengundi dan setidak-tidaknya turut sama mengeluarkan peluh untuk membantu kemenangan PH serta Anwar pada PRU15 lalu untuk mengharapkan jawatan tersebut jatuh menjadi milik mereka.
Ketika UMNO dan BN menerajui kerajaan sebelum ini, itulah yang berlaku dan ia sebahagiannya membantu mengukuhkan kedudukan parti tersebut sehingga berjaya menjadi kerajaan lebih 60 tahun lamanya.
Ketika PN, Bersatu dan Pas berada dalam kerajaan, amalan yang sama turut berterusan.
Pokoknya, bukanlah sesuatu yang pelik, ganjil atau luar biasa jika kali ini penyokong PH pula menikmati jawatan serta kedudukan dalam kerajaan.
Hakikatnya, mereka yang bersusah payah, memberi sumbangan kepada kemenangan dan turut mengundi PH adalah lebih berhak memperolehi sedikit sebanyak bahagian daripada ghanimah itu, malah dengan jawatan serta kedudukan tersebut, mereka akan lebih berperanan memastikan kemenangan PH pada PRU lima tahun akan datang.
Yang tidak menyokong, tidak mengundi dan terang-terang menolak PH hendaklah duduklah diam-diam di tepi dulu buat sementara waktu.
Bagilah laluan dahulu kepada penyokong, pengundi dan mereka yang memang bersama PH untuk memperolehi apa yang sewajarnya, sesuai dengan pengorbanan dan tungkus lumus mereka selama 24 tahun ini.
Namun demikian, asas kelayakan, kemampuan dan kebolehan dalam lantikan semua jawatan itu tidaklah harus diketepikan atau diabaikan begitu saja.
Tetapi, mereka yang bersalin kulit dengan menonjol-nonjolkan diri sambil berwajah manis serta sanggup melobi secara berlebihan itu adalah mereka yang hanya mengutamakan kepentingan diri sendiri saja sebenarnya.
Mereka bukan pun ingin membantu Anwar mengisi perjuangan reformasi kerana siapa pun parti dan pemimpin yang naik, mereka sentiasa sanggup menebalkan muka untuk mengejar apa yang dihajati.
– ShahbudinHusin 27/12/2022.

5

3

votes
Article Rating
Kongsikan artikel ini


PENCABAR ZAHID HAMIDI MESTI BUAT PENGUMUMAN SEBELUM 12 JANUARI

Menjelang pemilihan UMNO beberapa bulan lagi, terdapat dua pendapat popular dalam parti itu ketika ini.
Satu kumpulan mahu agar jawatan Presiden dan Timbalan Presiden UMNO tidak dipertandingkan, manakala satu pihak lagi menolak sebarang cubaan untuk menyekat pertandingan.
Kata mereka, menyekat pertandingan selepas PRU berakhir lebih meletakkan UMNO sebagai parti yang tidak demokratik di mata rakyat.
Bagaimanapun, menurut Setiausaha Agung UMNO, Ahmad Maslan, perkara itu akan diputuskan ketika mesyuarat MT Khas pada 12 Jan 2023 akan datang iaitu sehari sebelum berlangsungnya Perhimpunan Agung UMNO atau PAU 2022.
“Belum ada sebarang keputusan mengenainya (jawatan presiden dan timbalan) sehingga hari ini. Kita tunggulah selepas mesyuarat MT nanti,” kata beliau.
PAU 2022 yang sebelum ini dijadualkan pada 21 hingga 24 Dis 2022 telah ditangguhkan kepada 11 hingga 14 Jan 2023.
Ia bermula dengan majlis taklimat presiden pada 11 Januari, diikuti perhimpunan Wanita, Pemuda dan Puteri pada 12 Januari, seterusnya Perhimpunan Agung UMNO pada 13 dan 14 Januari.
PAU 2022 pada 11 hingga 14 Januari ini tiada sebarang pertandingan, sebaliknya pemilihan UMNO akan berlangsung pada PAU2023 yang mengikut perlembagaan mesti diadakan dalam tempoh enam bulan selepas PRU berakhir.
Bermakna, pemilihan UMNO atau PAU 2023 hendaklah diadakan sebelum Jun 2023.
Sehingga ini belum dipastikan sama ada kedudukan Zahid Hamidi selaku Presiden UMNO akan dicabar atau sebaliknya, begitu juga dengan Mohamad Hasan sebagai Timbalan Presiden.
Namun demikian, berdasarkan petunjuk mutakhir, termasuk cakap-cakap pelbagai pihak dalam UMNO sendiri, besar kemungkinan Hishammuddin Hussein akan bertanding merebut jawatan Presiden UMNO menentang Zahid Hamidi.
Hishammuddin sendiri, dalam hantaran video terbaru di media sosialnya turut memperlihatkan kecenderungan ke arah itu melalui iltizamnya untuk memperkemas semula keyakinan rakyat terhadap UMNO setelah mengalami keputusan terburuk pada PRU15 lalu.
Soalnya, bagaimana dengan hasrat mereka yang ingin mencabar kedudukan Zahid Hamidi itu, khususnya Hishammuddin dan kumpulannya, jika mesyuarat MT Khas pada 12 Januari nanti menetapkan tiada pertandingan bagi jawatan Presiden dan Timbalan Presiden UMNO?
Untuk memastikan cita-cita pencabar Zahid Hamid itu tidak tergendala dan mengelakkan mereka berterusan “makan hati” dalam UMNO, mereka adalah dinasihatkan agar bertindak lebih pantas dalam hal ini.
Jika benar mahu bertanding dan beriltizam ingin memulihkan semula keyakinan rakyat kepada UMNO, mereka mesti mengumumkan hasrat bertanding itu sebelum 12 Januari ini.
Sebarang hasrat ingin memulihkan semula keyakinan rakyat akan terkubur dengan sendirinya jika MT UMNO pada 12 Januari membuat ketetapan tiada pertandingan bagi jawatan Presiden dan Timbalan Presiden yang mana ini bermakna Zahid Hamidi akan kekal menguasai parti sehingga berlangsungnya PRU16 pada tahun 2027 akan datang.
Setidak-tidaknya dengan pengumuman lebih cepat itu mereka dapat menghalang mesyuarat MT Khas UMNO pada 12 Januari nanti daripada membuat keputusan tidak membenarkan pertandingan bagi jawatan Presiden dan Timbalan Presiden.
Malah, jika mesyuarat MT Khas UMNO berani juga membuat keputusan seperti itu, nampak sangatlah Zahid Hamidi takut jawatannya daripada ditandingi.
Masalah besarnya, beranikah pula pencabar Zahid Hamidi membuat pengumuman yang cepat itu? –
ShahbudinHusin 27/12/2022.

5

1

vote
Article Rating
Kongsikan artikel ini


PINDAH KE SUNGAI BULOH, KJ TANDING TIMBALAN PRESIDEN UMNO?

Serentak dengan meningkatnya petunjuk akhir-akhir ini bahawa Hishammuddin Hussein bakal menawarkan diri bertanding jawatan Presiden UMNO pada pemilihan parti tahun depan, Khairy Jamaluddin pula menyusul dengan tindakan menukar keahliannya daripada UMNO Bahagian Rembau ke Sungai Buloh.
Dengan pertukaran keahlian itu, bermakna Khairy atau KJ turut kehilangan jawatan Timbalan Ketua UMNO Bahagian Rembau yang disandangnya sekarang.
Ketua UMNO Bahagian Rembau ketika ini ialah Mohamad Hasan yang juga merupakan Timbalan Presiden UMNO serta baru-baru ini dilantik sebagai Menteri Pertahanan.
Pada PRU15 lalu, KJ yang telah menjadi Ahli Parlimen Rembau selama tiga penggal telah tidak diberi kerusi untuk bertanding sehingga beliau terpaksa berusaha sendiri mencari kerusi untuk dirinya dengan mendapat laluan daripada MIC untuk bertanding di Sungai Buloh.
Beliau bagaimanapun tewas di Sungai Buloh kepada calon PH, R Ramanan dengan kekurangan undi sebanyak 2,693.
Kerusi Rembau sebaliknya ditandingi oleh Mohamad Hasan yang lebih awal daripada itu meminta kepada KJ agar memberi laluan kepada bertanding di kerusi itu.
Berikutan telah berpindah ke Sungai Buloh, walaupun KJ memberitahu asasnya ialah untuk menunjukkan beliau tidak lari daripada kawasan itu setelah kekalahannya, perkiraan bekas Menteri Kesihatan tersebut barangkali lebih jauh ke depan daripada itu.
Ia bukan saja menunjukkan kemungkinan KJ bakal mengetuai UMNO Sungai Buloh selepas ini, malah merupakan isyarat kemungkinan beliau bergandingan dengan Hishammuddin dalam pertandingan merebut jawatan tertinggi parti pada awal tahun depan.
Untuk KJ mengambil alih teraju kepimpinan UMNO Sungai Buloh dirasakan tidak berdepan banyak masalah kerana Ketua UMNO Sungai Buloh ketika ini adalah Megat Firdouz Megat Junid iaitu bekas Setiausaha Politiknya.
Secara logiknya, jika KJ tidak ada perancangan untuk bertanding jawatan tertinggi parti, tiada keperluan pun untuk beliau berpindah bahagian ke Sungai Buloh.
Beliau boleh saja terus kekal di Bahagian Rembau yang ketika ini diketuai oleh Mohamad Hasan atau Tok Mat.
Sebelum PRU15 lalu, KJ ada mengeluarkan kenyataan sekiranya Ismail Sabri Yaakob terus kekal sebagai Perdana Menteri, Ahli Parlimen Bera itu hatus diangkat sebagai Presiden UMNO, manakala bagi jawatan Timbalan Presiden, beliau akan berunding dengan Hishammuddin untuk mencapai kesepakatan siapa yang harus menduduki jawatan tersebut.
Oleh kerana Ismail Sabri tidak lagi menjadi Perdana Menteri, tentunya tidak munasabah untuk terus menonjolkan beliau bertanding jawatan Presiden UMNO.
Memandangkan kebelakangan ini Hishammuddin telah memberi isyarat dan memperlihatkan minat yang ketara untuk bertanding jawatan Presiden UMNO menentang Zahid Hamidi, tidak dinafikan gandingan yang paling sesuai bersamanya adalah KJ.
Sebelum ini, Hishammuddin dan KJ pernah bergandingan memimpin Pemuda UMNO sebagai Ketua dan Naib Ketua pergerakan tersebut.
Kiranya gandingan itu menjadi kenyataan sekali lagi, ertinya perpindahan KJ ke Sungai Buloh bukan saja untuk beliau bertanding salah satu jawatan tertinggi dalam pemilihan UMNO tahun depan bergandingan dengan Hishammuddin, malah untuk beliau menentang Tok Mat, bekas bossnya sendiri dalam Bahagian Rembau bagi jawatan Timbalan Presiden UMNO.
Kalau dalam PRU15 lalu tempat KJ di Parlimen Rembau diambil alih oleh Tok Mat, apakah kali ini giliran KJ pula untuk mengambil alih jawatan Timbalan Presiden UMNO daripada Tok Mat?
– ShahbudinHusin 28/12/2022.

5

1

vote
Article Rating
Kongsikan artikel ini


GLC DAN AGENSI KERAJAAN WAJIB DITERAJUI PEMIMPIN POLITIK, SETIDAK-TIDAKNYA MEREKA YANG ADA JIWA POLITIK

Perdebatan sama ada wajar atau tidak orang politik atau pemimpin politik dilantik sebagai pengerusi GLC serta agensi tertentu dalam kerajaan sepertinya akan terus berlanjutan dan tiada kesudahan yang muktamad mengenainya.
Bagi mereka yang ideal serta disaluti sedikit prasangka buruk kepada orang politik kononnya mereka ini lebih terdedah untuk menyalahguna kuasa dan kedudukan bila diberi jawatan, memang diketahui secara terbuka menolak lantikan sedemikian.
Bagi mereka, GLC atau agensi kerajaan mestilah dipengerusikan oleh orang profesional yang harus menumpukan sepenuh perhatian kepada kerjanya serta terasing daripada kehidupan dan kecenderungan politik.
Kononnya lagi, hanya orang profesional yang tiada kecenderungan politik itu yang mampu menjana keuntungan dan mewujudkan nama baik bagi GLC dan agensi terbabit, seterusnya kepada kerajaan yang sedang memerintah.
Sebaliknya, bagi yang praktikal dan melihat kepentingan dalam sudut yang berbagai, mereka lebih melihat perlunya orang politik, kalau pun bukan untuk semua GLC dan agensi kerajaan, sebahagian besar daripadanya perlu diberi peranan tersebut.
Namun demikian, syarat itu bukan semata-mata atas kedudukan sebagai orang politik atau pemimpin politik semata-mata, tetapi mestilah turut disertai kelayakan, kebolehan dan juga kemampuan.
Tambahan lagi, orang politik dan pemimpin politik juga ramai yang terdiri daripada kalangan profesional serta mempunyai kelulusan akademik yang membanggakan.
Soalnya, wajar atau tidak lantikan orang politik atau pemimpin politik untuk mengetuai agensi kerajaan dan juga GLC atau peranan itu mesti diserah sepenuhnya kepada golongan profesional?
Yang mudah ialah begini – kerajaan itu sendiri dibentuk oleh gerakan parti politik dan orang-orang politik melalui PRU yang diadakan setiap lima tahun.
Parti yang menang atau memiliki majoriti akan diberi hak menubuhkan kerajaan, seterusnya ketua parti politik berkenaan biasanya bakal dilantik sebagai Perdana Menteri.
Makna kata, yang menjadi Perdana Menteri dan memegang stereng pentadbiran negara ialah pemimpin politik, begitu juga dengan menteri-menteri yang dilantik kemudiannya.
Sementara stereng dikawal oleh pemimpin politik, enjin kerajaan iaitu kakitangan awam sebagai jentera perlaksanana pula diketuai oleh Ketua Setiausaha Negara atau Ketua Setiausaha bagi peringkat kementerian.
Di peringkat negeri juga begitu keadaannya di mana Menteri Besar atau Ketua Menteri adalah pemimpin politik, manakala Setiausaha Kerajaan negeri adalah penjawat awam yang merupakan ketua kepada kakitangam awamnya.
Jika pemimpin politik boleh diterima dan dipercayai untuk menerajui negara, negeri dan sebagai menteri, maka apa masalahnya jika orang politik turut menerajui GLC dan agensi kerajaan?
Bukankah di setiap GLC dan agensi kerajaan itu ada CEO atau Ketua Pengarah yang tentunya adalah golongan profesional atau kakitangan awam sendiri?
Kenapa setelah GLC dan agensi kerajaan sudah sedia memiliki CEO dan Ketua Pengarah daripada kalangan profesional serta kakitangan awam, jawatan Pengerusi atau peneraju GLC dan agensi kerajaan berkenaan hendak diserahkan juga kepada profesional?
Apakah dalam parti politik tiada golongan profesional dan mereka hanya layak berjuang memanjat poster dan menjerit ketika berkempen saja, manakala jawatan dalam GLC dan agensi harus diserahkan kepada golongan proesional yang terpisah daripada politik yang mana ketika kempen PRU diadakan, mungkin ada di antaranya sedang bercuti bersama keluarga di luar negara?
Untuk itu, meletakkan orang politik sebagai Pengerusi GLC dan agensi kerajaan hendaklah dilihat dalam konteks untuk memastikan perjalanan GLC serta agensi terbabit selari dengan aspirasi parti dan Perdana Menteri yang menerajui kerajaan.
Tiada gunanya GLC dan agensi kerajaan jika diterajui oleh orang profesional yang hanya memikirkan keuntungan semata-mata, tetapi tidak peduli dengan aspirasi parti dan Perdana Menteri yang diberi mandat oleh rakyat untuk mentadbir negara.
Selain itu, dengan melantik orang politik menerajui GLC dan agensi kerajaan juga mampu mengukuhkan imej parti dari segi persepsi rakyat yang memberi undi dan memenangkan parti berkenaan.
Sebab akhirnya, yang harus kembali kepada rakyat untuk mendapatkan semula mandat ialah parti, Perdana Menteri dan menteri-menteri yang terdiri daripada orang politik belaka.
Mereka ini tentunya harus dibantu sama oleh GLC dan agensi-agensi kerajaan sebagaimana Perdana Menteri dan menteri-menteri juga dibantu oleh semua kementerian dalam program penyampaian kepada rakyat yang dilaksanakan setiap masa.
Begitu pun, sekali lagi ditekankan, semua lantikan daripada orang-orang politik itu mestilah berasaskan kelayakan, kemampuan, kebolehan serta kewibawan mereka dalam bidang yang berkaitan.
Bagi orang profesional, untuk kelayakan tambahan jika mereka ingin menerajui GLC atau agensi tertentu, masuklah berkecimpung dalam politik supaya setidak-tidaknya ada jiwa politik dalam diri mereka serta diketahui memahami perjuangan parti politik yang sedang berkuasa itu.
Tidaklah nanti jika mereka mengetuai GLC atau agensi kerajaan, bila berlaku banjir misalnya, mereka langsung tak terusik hati dan perasaan untuk memberi bantuan atau sebaik saja kempen PRU dilangsungkan, pilihan yang dilakukan ialah bercuti ke luar negara bersama keluarga tercinta.
– ShahbudinHusin 29/12/2022.

4.5

2

votes
Article Rating
Kongsikan artikel ini


HISHAMMUDDIN TAK MUNGKIN BERANI LAWAN ZAHID HAMIDI

Terdapat dua persoalan utama di sebalik riuh rendah yang kian memuncak tentang pertandingan jawatan Presiden UMNO dalam pemilihan parti yang bakal diadakan sebelum Ramadan akan datang.
Pertama, siapa yang mahu bertanding merebut jawatan Presiden UMNO yang kini disandang Timbalan Perdana Menteri, Ahmad Zahid Hamidi?
Walaupun kecoh-kecoh kononnya UMNO perlu perubahan kepimpinan dan tidak mahu parti menerima nasib lebih buruk, namun sehingga kini belum ada yang muncul menawarkan diri.
Bila lagi dan mahu tunggu apa lagi?
Kedua, meski Hishammuddin Hussein disebut-sebut bakal bertanding jawatan Presiden UMNO menentang Zahid Hamidi, tetapi beliau juga sehingga hari ini masih berteka-teki mengenainya.
Selain tiada petunjuk yang betul-betul jelas bekas Menteri Pertahanan itu benar-benar mahu menawarkan diri untuk mencabar Zahid Hamidi, yang sedikit malang ialah beberapa pimpinan UMNO bahagian dan aktivis parti yang ditanya pendepat mereka mengenainya, rata-rata mengatakan anak Tun Hussein itu tidak mungkin berani berbuat demikian.
Kata mereka, Hishammuddin terkenal dalam sejarah politiknya sebagai pemimpin “play safe” yang tidak pernah berani untuk menentang arus.
Jelas mereka, pada pemilihan UMNO 2018 dulu misalnya, Hishammuddin tidak sedia untuk bertanding sebarang jawatan semata-mata kerana BN sudah kehilangan kuasa sebagai kerajaan.
Mereka berhujah, di tambah dengan kedudukan Zahid Hamidi sebagai Timbalan Perdana Menteri sekarang ini dan dirinya pula tiada apa-apa jawatan dalam kerajaan, lagilah beliau tidak berani untuk menawarkan diri.
Untuk itu, mereka tidak yakin sama sekali anak bekas Perdana Menteri, Tun Hussein Onn itu ada sedia untuk menentang Zahid Hamidi.
Malah kata mereka lagi, untuk menentang Mohamad Hasan yang kini memegang jawatan Menteri Pertahanan bagi jawatan Timbalan Presiden UMNO juga tidak mungkin Hishammuddin berani melakukannya.
Dalam keadaan sekarang, ujar mereka, jawatan yang paling mungkin Hishammuddin berani menawarkan diri hanyalah sekadar Naib Presiden UMNO saja.
Oleh kerana jawatan itu perlu tiga pengisian, ia lebih mudah untuk beliau memenangi salah satu daripadanya, tambah mereka lagi.
Yang penting, kata mereka, dengan jawatan Naib Presiden itu sudah memadai untuk Hishammuddin memastikan survival politiknya terus terjamin dalam PRU16 akan datang, bahkan sesuai dengan imej “play safe” yang dimilikinya.
Bagi kebanyakan pemimpin dan aktivis UMNO, mereka lebih meyakini bahawa Zahid Hamidi sangat berpotensi besar untuk terus kekal memimpin parti tersebut sehingga PRU16 akan datang.
Jawatan dalam kerajaan yang dipegangnya adalah tunjang kekuatan untuk Presiden itu dapat terus mengekalkan jawatannya yang sekaligus membuatkan lawannya jadi “kecut telur” dibuatnya, demikian kesimpulan mereka mengenai ura-ura pertembungan Zahid Hamidi dengan Hishammuddin.
– ShahbudinHusin 30/12/2022.

5

1

vote
Article Rating
Kongsikan artikel ini


NAZRI BALUN LAGI TUN MAHATHIR, ELOK TERUS JAGA CUCU

Melantik seseorang yang sedang berdepan kes mahkamah menjawat jawatan Timbalan Perdana Menteri (TPM) bukan satu perkara yang bertentangan dengan Perlembagaan, kata Ketua Bahagian UMNO Padang Rengas, Datuk Seri Mohamaed Nazri Abdul Aziz.
Menurut Mohamed Nazri, seorang TPM tidak boleh membantu Perdana Menteri dalam menjalankan tugas-tugas yang berlandaskan Perlembagaan negara.
Beliau berkata, jawatan TPM tidak ada dalam Perlembagaan negara, sebaliknya, ia amalan politik yang bermula ketika negara ini mencapai kemerdekaan.
“Jika ada kecacatan di sebalik pelantikan Datuk Seri Ahmad Zahid Hamidi hanyalah dari segi moral semata-mata, tetapi moral tidak boleh dikuatkuasakan oleh undang-undang.
“Untuk menjadi sebahagian daripada anggota Kabinet, TPM perlu memegang satu portfolio sebagai menteri. Tidak ada jawatan TPM tanpa portfolio seperti Perdana Menteri.
“TPM tidak boleh menjalankan tugas-tugas Perdana Menteri yang termaktub dalam Perlembagaan seperti menasihatkan Yang di-Pertuan Agong dalam pelantikan 44 daripada 70 anggota Dewan Negara, pelantikan Peguam Negara dan beberapa jawatan lain.
“TPM juga tidak boleh mengambil alih tugas PM dalam melantik pengerusi-pengerusi syarikat berkaitan kerajaan (GLC), ia adalah tugas PM yang ditetapkan dalam Perlembagaan.
“Sekiranya apa-apa berlaku ke atas PM ia tidak bermakna TPM akan terus menggantikannya kerana ia adalah kuasa Yang di-Pertuan Agong,” katanya kepada
Astro AWANI
.
Sehubungan itu, bekas Menteri di Jabatan Perdana Menteri (Parlimen dan Undang-undang) itu pelik apabila seorang yang berpengalaman seperti Tun Dr Mahathir Mohammad membangkitkan mengenai pelantikan seorang TPM.
Katanya, sebagai seorang yang sudah berpengalaman, Dr Mahathir tentunya lebih memahami fungsi dan tugas-tugas TPM berbanding pihak lain.
“Dr Mahathir sudah dua kali menjadi Perdana Menteri, kali pertama 22 tahun dan kali kedua 22 bulan, beliau sepatutnya lebih memahami perkara ini.
“Dalam usia yang sudah lanjut tidak perlulah ada dendam yang mendalam. Hiduplah dengan tenang.
“Sekiranya mahkamah mendapati Zahid bersalah dalam kes yang sedang dibicarakan, beliau tentunya akan digugurkan dari Kabinet.
“Dr Mahathir berkata beliau mahu menjaga cucu buat masa ini dan saya rasa itulah sepatutnya beliau lakukan, bukan lagi mencampuri urusan kerajaan,” katanya lagi.
Awal hari ini, Dr Mahathir mempersoalkan pelantikan TPM yang masih berdepan pendakwaan mahkamah.
Menerusi entri terbaharu di akaun Twitter peribadinya, bekas Ahli Parlimen Langkawi itu berpendapat, perlu satu bentuk reformasi terhadap jawatan tersebut.
Sumber –
https://www.astroawani.com/berita-malaysia/elok-dr-mahathir-terus-jaga-cucu-nazri-aziz-399504

5

1

vote
Article Rating
Kongsikan artikel ini


AGAKNYA DR. MASZLEE NAK BERITAHU DIA YANG PATUT JADI MENTERI PENDIDIKAN…

Dr. Maszlee Malik, bekas Menteri Pendidikan yang diminta meletakkan jawatan ketika era pentadbiran Tun Mahathir Mohamad selepas PRU 2018 dan kemudian tidak menang bertanding di Simpang Renggam pada PRU15 lalu, secara tiba-tiba menyarankan agar golongan yang terlibat dalam bidang pendidikan dilantik sebagai Menteri Pendidilan dan Menteri Pengajian Tinggi setelah PRU16 akan datang.
Tindakan itu, kata beliau adalah bagi membolehkan kebebasan akademik dipertahankan.
“Kita harap bila PRU16 nanti, kita letakkan, buat duluan, iaitu yang menjadi Menteri Pendidikan dan Menteri Pengajian Tinggi, bukan daripada orang politik.
“Biar orang dalam (bidang) pendidikan sendiri, orang yang tahu isi hati dan hala tuju,” kata beliau lagi.
Dr. Maszlee yang juga bekas pensyarah sebelum menceburi bidang politik turut mengungkit bagaimana Hadi Awang, Presiden Pas pun tidak dilarang datang ke universiti ketika beliau memegang jawatan Menteri Pendidikan sebelum ini.
“Saya ingat sebelum PRU, Fahmi Rehza tak boleh masuk, zaman saya Haji Hadi pun boleh masuk,” tambahnya.
Dengan melontarkan saranan serta ungkitan sedemikian, agaknya Dr. Maszlee ingin menyampaikan isyarat atau mesej kepada Perdana Menteri, Anwar Ibrahim bahawa beliaulah yang sepatutnya dilantik sebagai Menteri Pendidikan atau Menteri Pengajian Tinggi dalam susunan kabinet baru-baru ini.
Namun, oleh kerana kedua-dua jawatan itu tidak jatuh kepadanya, nampaknya harapan beliau masih menggunung tinggi untuk dicapai lagi selepas PRU16 akan datang.
Tetapi, sebagai peringatan mesra buat Dr. Maszlee, jika ingin dilantik jadi menteri, setidak-tidaknya cubalah menang di Simpang Renggam dulu dalam PRU16 nanti.
Berkaitan saranan beliau itu, persoalannya ialah benarkah ahli akademik saja sesuai untuk jadi Menteri Pendidikan dan Menteri Pengajian Tinggi?
Adakah beliau sendiri sebagai bekas pensyarah begitu berjaya sebagai Menteri Pendidikan sebelum ini?
Sebelum Dr. Maszlee, ada seorang lagi ahli akademik yang pernah dilantik sebagai Menteri Pendidikan pada tahun 1999 iaitu Musa Mohamed, masihkah kita ingat apa-apa rekod kejayaannya?
Berdasarkan dua contoh duluan ahli akademik yang pernah memegang jawatan Menteri Pendidikan sebelum ini, saranan itu boleh dikata tidak terpakai sama sekali.
Sebaliknya, Anwar dan Najib Razak adalah dua contoh bekas Menteri Pendidikan yang banyak jasa serta melakukan banyak perubahan dan keduanya bukan pun dalam bidang pendidikan, kecuali Anwar yang pernah mengusahakan Yayasan Anda.
Lagi pun, memberi kebebasan akademik dan membenarkan Hadi Awang masuk ke universiti bukan satu-satunya asas yang boleh dibanggakan kerana ada berpuluh kepentingan lain lagi perlu diutamakan sebagai Menteri Pendidikan atau Menteri Pengajian Tinggi.
Yang penting, seorang menteri itu harus mempunyai keazaman politik untuk melakukan perubahan dan penambahbaikan sesuai dengan keadaan, punya komitmen tinggi dan idea yang bernas sesuai dengan portfolio yang dipegangnya.
Menteri adalah pembuat keputusan dan mesti memahami tugas sebagai ahli kabinet dan ia tidak semestinya harus terkhusus kepada sejarah karier mereka sebelum itu.
Tetapi, jika ikut logik Dr. Maszlee bahawa hanya orang dalam bidang pendidikan saja, misalnya bekas pensyarah sepertinya yang sesuai memegang jawatan Menteri Pendidikan dan Menteri Pengajian, ini turut bermakna hanya kalangan doktor layak jadi Menteri Kesihatan, ahli sukan dan tokoh belia untuk jawatan Menteri Belia dan Sukan, ahli bank untuk Menteri Kewangan dan portfolio lain seterusnya.
Kalau Musa Mohamad tidak pernah diingati sebagai bekas Menteri Pendidikan yang berjaya, begitu juga dengan Tengku Zafrul sebagai ahli bank ternampak tidak berjaya sebagai Menteri Kewangan, apakah sejarah kegagalan lagi yang mahu dicipta?
– ShahbudinHusin 31/12/2022.

3

3

votes
Article Rating
Kongsikan artikel ini


SALAHUDDIN TAK SUKA BERJANJI

Oleh: SHAHBUDIN EMBUN.
“Saya tidak mahu jadi seorang menteri yang banyak berjanji. Harapan rakyat terlalu tinggi”.Begitulah yang pernah diungkapkan oleh Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub ketika pernah ditanya dalam satu temubual yang ditayangkan di sebuah stesen tempatan tidak lama dahulu.
Mungkin itu sebabnya kita perhatikan gerak kerja Salahuddin amat berhati-hati dalam melaksanakan sesuatu program.
Bahkan KPDN telah menegaskan , kementerian ini tidak akan mengambil pendekatan terburu-buru dalam menyelesaikan masalah kekurangan bekalan makanan di pasaran.
Tanggungjawab dan peranan yang dipikul oleh Salahuddin ternyata amat besar. Hampir setiap hari ada sahaja terdengar pelbagai keluhan dari pelbagai peringkat masyarakat yang masih mahukan penyelesaian pantas dalam menangani kos sara hidup.
Masih ramai lagi yang mahukan kerajaan mencari formula dan kaedah yang pantas untuk menurunkan harga barangan.
Salahudin tahu, setiap langkah kementerian di bawahnya akan diperhati dan dinilai oleh setiap lapisan masyarakat.
Beliau tidak boleh memuaskan hati setiap orang. Bahkan jika ada langkah yang baik dilakukan pun, pastinya ada juga kritikan yang dilemparkan.
Dalam hal ini, Salahudin bukanlah pemimpin yang takut dengan kritikan.
Bahkan ketika dari dahulu lagi, sewaktu Salahudin menjadi Menteri Pertanian dan Industri Asas Tani Malaysia, beliau sering menekankan bahawa beliau sentiasa menghargai semua kritikan, pendapat dan cadangan, dan akan perhalusi setiap perincian ini bersama kementeriannya.
Bagi Salahudin teguran yang dibuat bukan suatu yang mengaibkan, sebaliknya menerimanya secara terbuka bagi memperbaiki setiap kelemahan.
Pastinya ada kritikan yang dilemparkan dengan membabi buta, bermakna apa juga yang dilakukan, adalah salah di mata yang mengkritik.
Namun masih banyak pandangan dan kritikan membina yang boleh diberikan perhatian dan diperhalusi lagi.
Inilah kelebihan yang dimiliki oleh Salahudin yang mengetepikan sebarang ego agar dapat terus mencari jalan untuk kebaikan dan kelestarian para pengguna semua.
Dalam diam-diam, banyak juga yang telah dilakukan oleh KPDN untuk masyarakat sejak Salahudin menerajui kementerian ini.
Contohnya, baru-baru ini, KPDN telah menjayakan program Rahmah (Kasih Sayang), khas untuk mereka yang paling memerlukan dalam kalangan B40.
Ini merupakan satu program yang sangat baik untuk dilaksanakan dan untuk memastikan program ini berjaya dilaksanakan, Salahuddin akan mengadakan perbincangan hati ke hati dengan beberapa pemain utama industri seperti Giant, NSK, 99 Speedmart dan lain-lain lagi nama rantaian pasaraya yang terkenal.
Usaha yang dilaksanakan ini pastinya dapat memberi kelegaan dan membantu rakyat meneruskan kehidupan seharian dalam keadaan ekonomi yang semakin mencabar ketika ini.
Beliau menjelaskan bahwa, kerajaan telah menetapkan beberapa pelan jangka masa pendek, sederhana, dan panjang dalam mengendalikan isu kos sara hidup.
Ahli Parlimen Pulai itu sedar jawatan yang dipegangnya sebagai menteri perlu dilaksanakan dengan penuh tanggungjawab dan amanah.
Itu sebabnya, sejak dari dahulu lagi, Salahudin sangat berpegang pada kedua-dua prinsip ini untuk terus memikul beban tugas ini dengan sebaik baiknya.
Nota
– Shahbudin Embun adalah seorang penganalis politik merangakap Pengerusi Biro Politik Dan Kepimpinan, Majlis Perundingan Melayu atau MPM.

5

1

vote
Article Rating
Kongsikan artikel ini


INILAH ISI SURAT SAIDINA ALI KEPADA GABENOR MESIR

Berikut adalah petikan surat Saidina Ali r.a. kepada Malik Al-Ashtar (Gabenor Mesir) sebagaimana disebut oleh PM10, Anwar Ibrahim dalam Amanat Tahun Baru 2023 di Masjid Putra malam semalam.
“Ketahuilah wahai Malik, sesungguhnya aku mengirimkan kamu ke suatu daerah di mana kerajaan yang adil dan tidak adil telah wujud sebelum kamu. Rakyat akan menilai tindak tanduk kamu seperti mana kamu pada kebiasaannya menilai tindak tanduk pemerintah sebelum kamu.
“Mereka akan berbicara tentang kamu sebagaimana menjadi kebiasaannya kamu membicarakan mengenai pemerintah tersebut. Yang bertakwa di kalangan kamu adalah mereka yang ditentukan oleh Allah SWT sebagaimana yang disampaikan oleh Rasul-rasulNya.
“Jadikanlah apa-apa tindakan kamu sebagai tindakan orang yang soleh. Kawallah nafsu kamu dan kekangilah jiwamu daripada apa yang tidak halal bagimu, kerana menahan jiwa adalah supaya ia berlaku adil sama ada suka ataupun tidak suka.
“Semaikan hati kamu dengan rasa belas kasihan, kasih sayang, baik hati kepada rakyat kamu. Jangan kamu tunjukkan wajah kamu seperti binatang buas dan menganggap mereka mangsa yang mudah dibaham, kerana mereka sebenarnya tergolong dua golongan: sama ada mereka saudara seagama dengan kamu atau mereka adalah makhluk Tuhan seperti kamu juga.
“Kesilapan telah menyebabkan mereka tidak sedar bahawa kelemahan itu telah menguasai diri mereka dengan melakukan perbuatan jahat dengan sengaja atau tidak sengaja.
“Berikanlah mereka keampunan dan kemaafan sebagaimana kamu berharap Tuhan juga akan memaafkan kamu.
“Kamu lebih tinggi daripada mereka, dan yang melantik kamu tinggi daripada kamu, dan Tuhan lebih tinggi daripada orang yang melantik kamu. Tuhan meminta kamu memenuhi keperluan mereka, dan Tuhan menguji kamu melalui mereka.
“Jangan kamu ingkar perintah Tuhan, lantaran kamu tidak mempunyai kuasa terhadap pembalasanNya, juga kamu tidak dapat melaksanakan pengampunan dan kasih sayangNya.
“Jangan berasa kecewa kerana memberi maaf atau bergembira apabila menjatuhkan hukuman, dan jangan terburu-buru (untuk bertindak) mengikut hati kalau kamu ada jalan yang lebih baik.
“Jangan sekali-kali berkata, “Aku diberi kuasa, aku memberi perintah, dan aku mesti dipatuhi,” kerana pastilah itu adalah korupsi hati, melemahkan agama, membawa perubahan nasib seseorang.
“Jika kuasa yang kamu miliki menjadikan kamu angkuh dan bangga, maka bayangkanlah pula akan kehebatan kekuasaan Tuhan ke atas kamu dan kuasaNya ke atas kamu yang tidak kamu mengawalnya.
“Ini akan mengendurkan kedegilan kamu, menahan rasa amarah kamu dan ini akan mengembalikan kewarasan kamu.
“Berwaspadalah daripada menyaingi Tuhan dari segi kehebatanNya dan menyamakan diri engkau dengan Dia dari segi kuasa mutlakNya, kerana Tuhan akan memusnahkan orang yang zalim dan akan memberi malu kepada orang yang sombong.
“Hendaklah kamu, ahli keluarga kamu dan mereka yang kamu senangi, berlaku adil kepada Tuhan dan kepada manusia. Jika kamu tidak berlaku adil, kamu telah melakukan kesalahan.
“Dan bagi mereka yang melakukan kesalahan kepada hamba Allah, dia harus berdepan dengan Allah bukan sahaja berdepan dengan hamba Allah tersebut.
“Allah menjadikan batal dan tidak sah hujah mereka yang menentangNya. Orang itu dianggap musuh Allah sehinggalah dia insaf dan bertaubat.
“Sesungguhnya berlarutan melakukan kesalahan akan menyebabkan terhindarnya rahmat Allah dan bencana daripadaNya disegerakan kerana Allah mendengar doa mereka yang tertindas dan sesungguhnya Allah sentiasa memerhatikan mereka yang melakukan kemungkaran.”
Semoga dengan membaca surat ini dapat menjadi pedoman dan panduan kepada kita semua, terutama kepada para pemimpin, ahli politik, anggota pentadbir dan barisan hadapan perkhidmatan awam dalam kerajaan untuk sama-sama membantu Perdana Menteri menjelmakan sebuah negara Malaysia yang gemilang buat tinggalan generasi masa hadapan.
– ShahbudinHusin 01/01/2023.

4.9

7

votes
Article Rating
Kongsikan artikel ini


PALING PENTING, DANA BERBILION DIPUNGGAH BEKAS PM, BEKAS MENTERI KEWANGAN ITU MESTI DAPAT DIAMBIL SEMULA

Di luar daripada kelaziman, sambutan ambang tahun baru di era Anwar Ibrahim kali pertama sebagai Perdana Menteri malam tadi dimeriahkan dengan munajat serta doa kepada Allah di Masjid Putra, Putrajaya.
Tiada sambutan dengan hiburan, nyanyian, pergaulan bebas serta tembakan bunga api ke udara sebagaimana kelaziman.
Kali pertama juga perutusan khas tahun baru disampaikan oleh Perdana Menteri di dalam masjid dengan dipancarkan ke seluruh negara melalui penyampaian tanpa teks yang memberi gambaran tulennya keikhlasan yang terpancar daripada lubuk hati penyampainya.
Perutusan yang disampaikan pula penuh dengan pesanan serta nasihat, memperlihatkan iltizam kebersamaan untuk membela rakyat, memperjuangkan keadilan, menangani rasuah dan membina semula negara.
Apabila menyebut mengenai rasuah dan membina semula negara, ia tentunya tidak terlepas daripada memperkatakan kecurangan silam yang walaupun sesetengah pihak merasakan tidak perlu lagi diungkit cerita-cerita lama.
Sebagai pengajaran dan supaya tidak hilang pedoman, kisah-kisah lama sebenarnya perlu diceritakan semula agar sempadan tidak lagi mudah dilanggari.
“Saudara, kalau ada kesan peribadi kepada saya, saya boleh maafkan, malah saya telah maafkan.
“Ini bukan soal politik kepartian, ini tugas rakyat Malaysia kalau nak jamin negara ini selamat,” kata Anwar mengenai sikapnya yang tidak akan membiarkan perkara lalu berlalu begitu saja.
https://shahbudindotcom.net/wp-content/uploads/2023/01/v0f025gc0000ceo3lfbc77uesf0hilcg.mp4
Perdana Menteri seterusnya berkata, negara akan selamat, terangkat martabat serta harakatnya jika semua pihak mempunyai tekad untuk menghentikan amalan salah guna kuasa dan rasuah.
Menurut Anwar, kerajaan yang dipimpinnya akan menamatkan amalan rasuah yang didakwanya menggunakan kepimpinan politik dan kedudukan dalam kerajaan sebagai “kesempatan untuk memunggah kekayaan.”
Walaupun tidak menyentuh secara langsung pentadbiran atau nama pemimpin yang dimaksudkannya, namun beliau menyebut pihak berkenaan sebagai “pernah menjadi Menteri Kewangan” dan “bekas Perdana Menteri” sebelum ini.
“Saya nak sebut bahawa sikap kita jelas, negara ini negara hukum, badan penguatkuasaan diberi kuasa sepenuhnya untuk memantau.
“Tetapi saya nak nasihat juga rakan-rakan saya yang lain, yang bercakap soal bersih dan hari-hari, saban hari menyerang beberapa tokoh dalam kerajaan perpaduan.
“Apatah lagi orang-orang yang pernah menjadi Menteri Kewangan dan Perdana Menteri yang tatkala mereka berkuasa itu bukan dipungahnya ratusan juta ringgit, bilion ringgit dipunggah.
“Jadi saya nak nasihatkan bahawa kerajaan ini akan pastikan sekurang-kurangnya sebahagian daripada dana yang dipunggah itu dipulangkan semula kepada rakyat.
“Ini bukan kecil jumlahnya,” kata Anwar lagi tanpa memperincikan dakwaannya itu.
Persoalan lain yang segera muncul berikutan itu ialah siapakah bekas Perdana Menteri dan bekas Menteri Kewangan yang beliau maksudkan itu?
Adakah ia Tun Mahathir Mohamad yang pernah memegang jawatan Menteri Kewangan ketika menjadi Perdana Menteri?
Adakah ia Daim Zainuddin, bekas Menteri Kewangan ketika era Tun Mahathir?
Apakah ia Najib Razak yang ketika menjadi Perdana Menteri, turut memegang jawatan Menteri Kewangan?
Ataukah ia Mahiaddin Md Yassin yang ketika menjadi Perdana Menteri telah menguatkuasakan darurat, lalu banyak perbelanjaan kerajaan dilihat meragukan?
Siapa pun mereka, yang penting sebagaimana disebut Anwar dalam perutusan khas tahun barunya malam tadi – “badan penguatkuasaan harus memikirkan bagaimana helah dan cara supaya jangan rakyat miskin terpukau dengan janji dan slogan kononnya bersih, padahal diselaput dengan ratusan juta kekayaan yang telah dipunggah” dan “sekurang-kurangnya sebahagian daripada dana yang dipunggah itu dipulangkan semula kepada rakyat” – ini benar-benar merupakan azam tahun baru yang pelakunya serta pengembalian dana yang dipunggah itu dapat disaksi sendiri rakyat akhirnya.
Jika tidak, perutusan khas dalam masjid malam tadi tidak bermakna apa-apa..
– ShahbudinHusin 01/01/2023.

5

3

votes
Article Rating
Kongsikan artikel ini


ALANGKAH CANTIKNYA JIKA ANWAR DIJEMPUT MERASMIKAN PAU2022 PADA 13 JANUARI INI

Dua hari lalu, Timbalan Presiden PKR Rafizi Ramli telah ditanya berkenaan kemungkinan PKR dijemput menghadiri perasmian Perhimpunan Agung UMNO atau PAU2022 pada 13 Januari ini.
Beliau berkata, setakat ini PKR belum menerima sebarang jemputan lagi daripada UMNO.
Bagaimanapun katanya, perkara itu akan diputuskan secara bersama di peringkat parti jika menerima jemputan itu nanti.
“Tak usah terburu-buru. Kalau dapat jemputan, prosesnya ialah akan dibawa ke biro politik dan biro politik akan buat keputusan.
“Saya tunggu kalau perkara itu telah dihantar secara rasmi,” jelasnya.
Secara umumnya, sejak minggu-minggu kebelakangan ini menjelang tibanya PAU2022 bakal dilangsungkan kira-kira dua minggu lagi, perkara itu memang menjadi tajuk perbualan yang agak hangat diperkatakan.
Sebagai tanda kesepakatan dan keharmonian setelah bersetuju bersama-sama membentuk kerajaan perpaduan, UMNO dirasakan perlu menjemput PKR yang menunjangi PH dan kerajaan untuk hadir dalam majlis perasmian PAU2022 itu nanti.
Apatah lagi gandingan jawatan Perdana Menteri dan Timbalan Perdana Menteri dalam kerajaan sendiri dipegang oleh PKR dan UMNO.
Dengan itu, dirasakan bukan sekadar PKR harus dijemput, malah ramai yang menjatuhkan hukum wajib untuk Anwar selaku Perdana Menteri untuk hadir dalam PAU kali ini.
Dalam hal ini, sebenar-benarnya jika Anwar dijemput hadir ke PAU2022, kehadiran beliau sewajibnya ialah sebagai perasmi dan bukan sekadar jemputan khas semata-mata.
Ini kerana beliau hadir sebagai Perdana Menteri yang mengetuai kerajaan perpaduan di mana UMNO adalah salah satu komponennya.
Amatlah janggal jika Perdana Menteri dijemput hadir, tetapi hanya duduk saja dan tidak memberikan ucapan perasmian dan sekadar mendengar Timbalan Perdana Menteri selaku Presiden UMNO menyampaikan ucapan.
Yang cantiknya, setelah Anwar membuat ucapan perasmian, barulah selepas itu disusuli dengan ucapan dasar oleh Zahid Hamidi selaku Presiden UMNO.
Lagi pula, selama ini pun, sebelum UMNO hilang kuasa, setiap kali PAU diadakan ia akan dirasmikan oleh Perdana Menteri yang juga merangkap Presiden UMNO.
Oleh kerana keadaan sudah berubah, apa salahnya PAU kali ini kembali dirasmikan oleh seorang Perdana Menteri, walaupun beliau bukan merupakan Presiden UMNO?
Yang penting, dengan seorang Perdana Menteri merasmikan PAU2022 kali ini, ia akan menaikkan lagi nilai UMNO di mata rakyat keseluruhannya kerana langkah itu akan memperlihatkan UMNO sebagai parti yang terbuka, progresif serta tidak jumud.
Di mata ahli dan perwakilan UMNO pula, sejak 2019 di mana PAU tidak dirasmikan oleh pemimpin yang bertaraf Perdana Menteri, kali ini tentu ada sedikit rasa bangga jika Anwar yang merupakan Perdana Menteri merasmikannya.
Daripada sudut yang lain, Anwar adalah berbeza dengan Perdana Menteri yang bukan daripada UMNO sebelum ini yang mana mereka didapati ada niat mahu mengharamkan parti tersebut.
Sebagaimana didedahkan oleh Zahid Hamidi beberapa minggu lalu mengenai cubaan mengharamkan parti itu yang dipatahkan oleh seseorang yang beliau tidak sebut namanya, orang yang dimaksudkannya itu adalah merujuk kepada Anwar.
Anwar pernah menyebut bagaimana ketika Tun Mahathir Mohamad memegang jawatan Perdana Menteri, beliau dengan segera menemui Mahiaddin Md Yasin, Menteri Dalam Negeri ketika itu sebaik mendengar ada ura-ura mahu UMNO diharamkan.
Anwar dilaporkan memberitahu Mahiaddin yang fail untuk mengharamkan UMNO itu dilaporkan ada padanya ketika itu agar jangan mengambil tindakan demikian dengan hujah parti tersebut banyak berjasa kepada orang Melayu dan keberadaannya dalam politik negara hendaklah dikekalkan.
Dalam hal berkaitan, Zahid Hamidi juga pernah menyebut bagaimana beliau menolak gesaan Tun Mahathir agar membubarkan UMNO dan semua ahlinya menyertai Bersatu.
Berdasarkan rentetan itu, tambahan lagi sejarah politik Anwar sendiri bermula dan berkembang dalam UMNO sehingga memegang jawatan Timbalan Presiden, menjemputnya untuk merasmikan PAU2022 atas kapasiti sebagai Perdana Menteri bukan saja tidak janggal, malah suatu sejarah yang terpuji.
Yang pasti, bila Anwar merasmikan PAU2022 nanti, ramailah yang berdarah mata menyaksikannya, terutama Tun Mahathir yang memecat beliau daripada UMNO pada 1998 dahulu.
– ShahbudinHusin 02/01/2023.

5

2

votes
Article Rating
Kongsikan artikel ini


KALAU HISHAMMUDIN DILABEL PENGECUT, HALANG JAWATAN PRESIDEN UMNO DITANDINGI AKAN JADIKAN ZAHID HAMIDI SAMA PENGECUT

Berdasarkan rekod sejarah, Zahid Hamidi adalah pemimpin yang berani dan tidak pernah kalah apabila bertanding dalam UMNO di peringkat pusat.
Beliau berani bertanding jawatan Ketua Pemuda UMNO pada 1996 walaupun lawannya ketika itu ada yang berjawatan menteri dan menteri besar.
Dengan hanya berjawatan Pengerusi BSN, Zahid Hamidi akhirnya berjaya menewaskan Rahim Tamby Chik, Annuar Musa dan Isa Samad pada pemilihan tahun 1996 itu.
Daripada situ, beliau kemudian menjadi Naib Presiden, Timbalan Presiden dan akhirnya Presiden UMNO pada 2018.
Pada pertandingan pada 2018 dan dalam keadaan UMNO tiada lagi kuasa ketika itu, Zahid Hamidi tetap berani menawarkan diri bertanding jawatan Presiden UMNO.
Beliau akhirnya berjaya memimpin UMNO setelah menewaskan Khairy Jamaluddin dan Tengku Razaleigh Hamzah.
Sebelum PRU15 lalu, pemilihan UMNO telah ditangguhkan dan sehingga dipinda perlembagaan parti bagi mengelakkan berlakunya perpecahan untuk menghadapi PRU tersebut.
Dalam keadaan UMNO perlu bangkit dan bersatu bagi menghadapi PRU15, keperluan mengelakkan pertandingan itu adalah boleh diterima kewajarannya.
Di sebalik keputusan PRU15 tidak cemerlang buat UMNO, tetapi BN akhirnya berjaya berada dalam kerajaan perpaduan dengan kedudukan yang lebih kukuh, bahkan Zahid Hamidi sendiri beroleh jawatan Timbalan Perdana Menteri.
Sepatutnya ketika ini, oleh kerana PRU15 sudah berakhir, ditambah dengan Zahid Hamidi berkedudukan Timbalan Perdana Menteri, tiada keperluan lagi untuk menghalang pertandingan bagi jawatan Presiden UMNO.
Kalau pertandingan sebelum PRU ditakuti boleh membawa perpecahan untuk menghadapi PRU, tapi sekarang hendak takut apa lagi kepada pertandingan dalam UMNO?
Sebab itu dalam hal ini, pengampu-pengampu Zahid Hamidi harus segera berhenti mengeluarkan kenyataan atau gesaan yang menjurus agar dielakkan pertandingan bagi jawatan Presiden UMNO.
Gesaan sedemikian sudah tidak relevan dan bertentangan dengan prinsip meminda perlembagaan yang menetapkan pemilihan UMNO hendaklah diadakan enam bulan selepas PRU dilangsungkan.
Jika sebelum dan selepas PRU tetap cuba dihalang pertandingan, lebih baik UMNO pinda saja perlembagaannya dengan mengharamkan sama sekali pertandingan?
Jangan juga jadikan Zahid Hamidi seolah-olah seorang yang pengecut dan takut untuk berlawan dengan gesaan seperti itu, sedangkan sejarah perjalanan politiknya telah membuktikan beliau seorang yang berani dan tidak pernah takut.
Bro, janganlah bagi malu Panglima Jawa itu!!
Selain itu, jika Nur Jazlan Mohamed yang merupakan seorang penyokong kuat Zahid Hamidi berani melabel Hishammuddin Hussein, pemimpin yang diwar-warkan akan mencabar Zahid Hamidi bagi jawatan Presiden UMNO sebagai seorang pengecut, apa bezanya dengan beliau sendiri?
Tidakkah dengan gesaannya agar jawatan Presiden UMNO tidak ditandingi turut merupakan tindakan pengecut dan ingin menjadikan Zahid Hamidi sebagai pemimpin yang pengecut?
Jika Zahid Hamidi masih ada jiwa berani dalam dirinya, keberanian pertama yang harus ditunjukkannya ialah mempersetankan segala gesaan pengampunya itu dan tunjukkan beliau tidak pernah takut untuk bertanding. –
ShahbudinHusin 03/01/2023.

5

1

vote
Article Rating
Kongsikan artikel ini


PULANGKAN HARTA YANG DIPUNGGAH

Oleh: SHAHBUDIN EMBUN
Semasa menyampaikan perutusan dalam Majlis Munajat Ambang Tahun Baharu 2023 di Masjid Putra baru-baru ini, Perdana Menteri, Datuk Seri Anwar Ibrahim telah menarik perhatian kita apabila menegaskan bahawa beliau akan menamatkan amalan rasuah yang didakwanya menggunakan kepimpinan politik dan kedudukan dalam kerajaan sebagai “kesempatan untuk memunggah kekayaan”.
Anwar terus menegaskan bahawa….kerajaan ini akan pastikan sekurang-kurangnya sebahagian daripada dana yang dipunggah itu dipulangkan semula kepada rakyat. Ini bukan kecil jumlahnya”.
Apa yang menarik tentang kenyataan ini ialah walaupun Anwar tidak menyentuh secara langsung pentadbiran atau nama individu yang dimaksudkannya, namun beliau telah menyebut pihak itu sebagai “pernah menjadi menteri kewangan” dan “bekas perdana menteri”.
Biarlah teka teki itu menjadi perbincangan di kalangan kita semua.
Kenyataan tegas Anwar ini sangat konsisten dengan apa yang diperjuangkan selama ini. Bahkan sebaik sahaja beliau memegang jawatan perdana menteri, beliau telah menegaskan akan memecat mana-mana menteri dalam Kerajaan Perpaduan yang terlibat dengan rasuah atau salah guna kuasa. Ini jelas menunjukkan bahawa Anwar begitu serius dan komited memerangi rasuah .
Ketegasan ini pastinya akan menambahkan lagi keyakinan para pelabur asing untk membuat pelaburan di negara kita dan sekali gus dapat membantu memulih dan memperbaiki kedudukan ekonomi negara yang semakin meruncing sejak beberapa tahun kebelakangan ini.
Hal Ini perlu diberikan perhatian, kerana Malaysia merupakan negara perdagangan yang selama ini mencatat kadar pertumbuhan ekonomi berdasarkan usaha kita menerima pelaburan domestik dan luar negara.
Sebenarnya rakyat Malaysia sudah lama sedar yang masalah rasuah sememangnya boleh diibaratkan seperti barah yang merosakkkan kehidupan dan ekonomi di negara kita ini.
Perkataan seperti nepotisme, kronisme dan ketirisan sering dikaitkan dengan masalah rasuah dan salah guna kuasa di Malaysia.
Apatah lagi, masalah ini sering juga dikaitkan dengan nama-nama mereka yang terlibat dalam dunia politik dan pentadbiran. Rakyat sudah muak dan mahukan kerajaan terus memerangi musuh negara ini.
Majlis Perundingan Melayu (MPM) juga secara konsisten telah lama melaungkan agenda yang sama. Bahkan pada tahun 2021, MPM pernah menggesa menggesa Suruhanjaya Siasatan Diraja (RCI) ditubuhkan bagi meneliti isu pendedahan dalam ‘Kertas Pandora’ berhubung transaksi kewangan yang menyalahi undang-undang negara membabitkan beberapa individu berpengaruh.
MPM merasakan yang penubuhan RCI dijangka dapat memberikan pencerahan kepada segala kekeliruan di kalangan rakyat tentang isu tersebut.
Sila layari kenyataan MPM tersebut –
https://www.astroawani.com/berita-malaysia/pandora-papers-mpm-gesa-pm-tubuh-jawatankuasa-khas-siasatan-rci-324895
Kertas Pandora bukanlah satu isu baru. Bahkan semasa Anwar menjadi ketua Pembangkang, beliau pernah meminta kerajaan ketika itu, untuk segera menyiasat segala pendedahan dalam Pandora Papers.
Gesaan Anwar itu boleh dibaca di sini –
https://m.malaysiakini.com/news/595090
Untuk imbas kembali, beberapa pihak media sebelum ini telah memetik Pandora Papers yang mendedahkan ratusan pemimpin dunia, ahli politik, hartawan, selebriti, dan ramai lagi individu yang dilaporkan menyembunyikan wang dan pelaburan mereka dalam hartanah, kapal persiaran dan aset lain, sepanjang 25 tahun lepas.
Ini didedahkan menerusi 12 juta fail yang dimiliki 14 firma di serata dunia.
Menurut pendedahan itu, dua individu daripada Malaysia didakwa antara 336 ahli politik yang memiliki akaun luar pesisir dan terdapat 118 syarikat luar pesisir dengan pemilik berasal dari Malaysia.
Sekarang sudah sampai masanya untuk kita menyiasat dengan lebih terperinci akan masalah ini.
Nota – Shahbuddin Embun adalah Penganalisis Politik merangkap Pengerusi Biro Politik Dan Kepimpinan MPM ( Majlis Perundingan Melayu)

5

1

vote
Article Rating
Kongsikan artikel ini


KESIAN AHLI PARLIMEN PN INI, CERDIKLAH SIKIT KALAU NAK BANGKANG TU…

Seolah-olah satu isu besar, seorang pemimpin PN yang baru pertama kali jadi Ahli Parlimen, Khlir Mohd Nor mempersoalkan lantikan bekas Setiausaha Politik Anwar Ibrahim, Farhash Wafa Salvador sebagai Pengerusi 7-Eleven Malaysia Holdings Bhd.
Katanya, perlantikan Farhash sebaik sahaja Anwar memimpin negara sejak lebih sebulan lalu adalah perkara yang bertentangan dengan prinsip tatakelola yang baik dan janji-janji yang pernah dilaungkan oleh Pakatan Harapan sebelum ini.
“Mana pergi janji-janji yang dilaungkan oleh PH untuk tatakelola yang baik dan integriti dalam mentadbir negara?
“Perlantikan Farhash adalah bukti bahawa agenda ‘reformasi’ yang dilaung-laungkan oleh PH dan Anwar sekian lama adalah bohong dan merupakan taktik politik untuk memperdaya pengundi.
“Kami menyeru Anwar Ibrahim untuk tidak terus membisu dalam isu jawatan baru Farhash ini dan menjelaskan kepada rakyat bagaimana ia adalah konsisten kepada konsep reformasi dan tata kelola yang baik,” kata Ahli Parlimen Ketereh itu lagi.
Hoi hoi ya hoi…kesian…kalau ia pun nak bangkang, jadilah pembangkang yang cerdik sikit.
Ini tidak, semua benda nak dibangkang dan mahu dikaitkan dengan Anwar, tapi faktanya ke laut.
Apa masalahnya Farhash dilantik sebagai Pengerusi 7-Eleven, sedangkan ia adalah sebuah syarikat milik swasta yang tiada kena-mengena dengan kerajaan?
Syarikat tersebut bukan juga sebuah GLC atau syarikat yang ada kaitan dengan kerajaan.
Yang melantik Farhash adalah syarikat terbabit dan bukannya Anwar.
Lebih daripada itu, Farhash juga tiada apa-apa jawatan dalam PKR dan tidak lagi bekerja dengan Anwar.
Jadi, di mana salahnya Anwar dalam hal ini dan di mana tidak bolehnya syarikat tersebut mahu melantik Farhash?
Ke Khlir ni ingat 7- Eleven sebuah GLC?
Kepada Khlir yang baru jadi Ahli Parlimen, berada pula dalam parti pembangkang, belajarlah jadi pembangkang yang berwibawa dengan membuat “kerja rumah” terlebih dahulu sebelum berkata-kata.
Janganlah semua benda hendak dibangkang – itu bukan pembangkang namanya, tapi pembangang.
– ShahbudinHusin 04/01/2023.

4.5

12

votes
Article Rating
Kongsikan artikel ini


RAFIZI JANJI SAHUT CABARAN PN

Minggu ini, genap sebulan saya memegang amanah sebagai Menteri Ekonomi.
Saya tidak banyak muat naik kandungan kerja seharian kerana saya faham kesan perencanaan ekonomi banyaknya akan mengambil masa yang lebih panjang sebelum hasilnya dirasai, apatah lagi dalam suasana ekonomi global yang mencabar dan kedudukan kewangan negara yang dilemahkan oleh ketempangan tadbir urus sebelum ini.
Ada perkara yang boleh diusahakan supaya hasilnya dirasai cepat, namun kebanyakan perencanaan ekonomi akan mengambil masa lebih setahun, sementara sebahagian besarnya memakan lebih masa.
Sebab itu masa sebulan saya habiskan berjumpa dan berbincang dengan pemegang taruh (stakeholders) utama ekonomi negara. Mereka termasuklah pembuat dasar, pelaksana, pihak swasta dan pemegang taruh lain.
Secara umumnya, kesemua pihak memahami hala tuju ekonomi yang hendak dibawa.
Kerajaan Perpaduan ini bertanggungjawab mengalih haluan ekonomi ke arah ekonomi bernilai tinggi supaya rakyat mendapat gaji yang boleh mengimbangi tekanan inflasi.
Usaha mengekang inflasi banyaknya boleh dilaksanakan di peringkat pembekal seperti mempercepatkan pelaburan berteknologi tinggi dalam sektor makanan, mengawal harga (dengan membayar subsidi), meningkatkan persaingan pembekal (dengan menangani monopoli) dan menambah bekalan (termasuk mengimport).
Tetapi usaha di sebelah pembekal ini perlu juga diiringi dengan inisiatif di sebelah penawaran, termasuklah mengusahakan kenaikan gaji yang munasabah supaya rakyat tidak merasa terlalu terbeban dengan kadar inflasi semasa dan menggalakkan tabiat pengguna (consumer behaviour) yang lebih sensitif kepada harga agar permintaan adalah lebih anjal.
Pembangkang dari PN akan terus mempertikai setiap usaha kerajaan. Ada dari kalangan mereka yang memperli konon saya hanya nampak gah semasa pembangkang tetapi tidak berkesan sebagai kerajaan.
Insya Allah itu satu cabaran yang saya akan sahut. Cuma bila komen begitu datang dari mereka yang menjadi kerajaan setelah menebuk atap selama 33 bulan, bunyinya nampak seperti meludah ke langit.
Soal keperluan menganjak ekonomi negara ke arah ekonomi digital berteraskan inovasi, ekonomi yang seimbang dengan kelestarian alam sekitar, aplikasi teknologi yang meningkatkan produktiviti dan kecekapan – ini semua matlamat ekonomi yang tidak boleh dipertikaikan.
Ujian sebenar kepada saya ialah bagaimana saya berjaya melaksanakan anjakan-anjakan ini yang kesannya dapat dirasai oleh rakyat.
Setelah sebulan, ada idea dan pendekatan baru yang saya rasakan akan beri nilai pulang lebih baik bagi setiap satu ringgit wang rakyat yang dibelanjakan kerajaan. Ada masalah pelaksanaan yang merencatkan prestasi ekonomi dan menyebabkan kenaikan kos yang boleh ditangani. Ada projek-projek berimpak tinggi yang akan memberi isyarat anjakan ekonomi yang diperlukan untuk menarik minat pelabur-pelabur.
Masa sebulan telah memberi saya gambaran yang mencukupi untuk berlari dengan lebih pantas mulai Januari ini.
Ada yang kesannya dapat dirasai segera, ada yang hasilnya hanya dapat dituai dalam setahun, dua tahun dan tahun-tahun yang akan datang. Insya Allah, kalau sepuluh kami usahakan, kalau pun tidak semua membuahkan seratus peratus hasil seperti yang dirancang, sebahagian besarnya akan mempunyai impak jangka masa sederhana dan panjang kepada negara.
Selepas lima tahun, Insya Allah saya serahkan kepada penilaian rakyat mengenai prestasi saya sebagai menteri dan PKR/PH sebagai sebahagian dari Kerajaan Perpaduan.
Rafizi Ramli

5

4

votes
Article Rating
Kongsikan artikel ini


MUSTAHIL ZAHID HAMIDI BOLEH KALAH, KENAPA PERLU TAKUT DENGAN LAWAN YANG TIADA JAWATAN?

Ikut logik dan hukum akal, dengan jawatan Timbalan Perdana Menteri yang disandangnya sekarang, tiada sebab dan hampir mustahil Ahmad Zahid Hamidi tidak mampu mengekalkan jawatan Presiden UMNO yang sedang disandangnya.
Jawatan tersebut adalah nilai tambah yang mampu menjadikan orang tak cerdik kelihatan cerdik dan orang tak kacak tiba-tiba terlihat kacak.
Maka, dengan jawatan tersebut seharusnya juga menjadikan Zahid Hamidi serta penyokong-penyokongnya lebih berani serta tidak takut untuk dicabar.
Kalau dulu dalam pemilihan 2018 beliau mampu menang sebagai Presiden UMNO dengan tiada sebarang jawatan dan lawannya juga tiada apa-apa jawatan, bersama jawatan nombor dua dalam kerajaan sekarang sepatutnya memberi lebih lagi keberanian untuk berlawan.
Apatah lagi jika yang bakal menentang beliau ialah Hishammuddin Hussein yang tiada apa-apa jawatan dalam kerajaan.
Takkan Timbalan Perdana Menteri tidak berani berlawan dengan orang yang tiada jawatan?
Lekeh sangatlah kalau dengan jawatan Timbalan Perdana Menteri tetapi tidak mampu mempertahankan jawatan dalam parti!!
Lagi pula, jika difahami, tindakan memberi Zahid Hamidi jawatan Timbalan Perdana Menteri itu adalah bertujuan untuk mengukuhkan kedudukannya bagi mempertahankan jawatan Presiden UMNO.
Maka, pandai-pandailah bawa diri untuk menang dalam perlawanan.
Janganlah setelah diberi jawatan Timbalan Perdana Menteri masih juga takut dengan perlawanan dan pengampu-pengampu pula tampil dengan desakan agar ditiadakan pertandingan.
Itu sudah memalukan diri sendiri namanya dan pengampu-pengampu Zahid Hamidi mesti turut berani membenarkan pertandingan.
Lagi pun, cukuplah dengan pelbagai tindakan menangguhkan pemilihan sebelum ini sehingga akhirnya perlembagaan UMNO turut dipinda bagi mengelakkan pertandingan sebelum PRU dilangsungkan.
Sekarang PRU sudah berakhir, tiada alasan lagi untuk tidak membenarkan pertandingan.
Biar ahli dan perwakilan UMNO menyuburkan amalan demokrasi dalam parti dan mereka hendaklah diberi kebebasan memilih pemimpin mereka sendiri.
Semua parti lain membenarkan serta tidak menghalang pertandingan, malah tidak gentar mengadakan pemilihan dalam waktu menjelang atau sebelum PRU diadakan.
PKR dan DAP misalnya, pemilihan parti mereka diadakan hanya beberapa bulan sebelum PRU15 lalu diadakan.
Kenapa mereka tidak takut, bahkan dapat pun berada dalam kerajaan?
Sebelum PRU15 lalu juga, bolehlah difahami pemilihan tidak diadakan kerana Zahid Hamidi mungkin akan dicabar oleh pemimpin yang ada jawatan dalam kerajaan, tetapi sekarang pencabarnya yang tiada jawatan dalam kerajaan dan beliau sebaliknya yang berjawatan.
Takkan nak takut lagi?
Kadang-kadang pelik UMNO ini, sebelum PRU takut jawatan Presiden ditandingi, selepas jadi kerajaan dan ada jawatan pun masih juga ada ketakutan lagi.
Kalau semua keadaan takut, bila masa nak jadi berani?
Paling penting, kalau dulu tanpa jawatan pun Zahid Hamidi mampu menang Presiden UMNO, patutnya kali ini bersama jawatan Timbalan Perdana Menteri, beliau langsung tiada masalah untuk menggapai kemenangan yang lebih cemerlang lagi.
Dengan itu, kedudukan beliau akan lebih kukuh lagi dalam mentadbir parti.
Tetapi, kalau tiada pertandingan, sekam di bawah mungkin lebih membakar secara perlahan-lahan dan walaupun Zahid Hamidi kekal sebagai Presiden UMNO, kewibawaannya tetap menjadi pertikaian yang berpanjangan.
– ShahbudinHusin 05/01/2023.

4.5

2

votes
Article Rating
Kongsikan artikel ini


ZAHID HAMIDI AKHIRNYA SEDIA UNTUK BERLAWAN, PENCABARNYA BOLEHLAH SEGERA BUKA BILIK GERAKAN

Presiden UMNO, Ahmad Zahid Hamidi akhirnya bersuara dengan memberi komitmen sedia untuk dicabar bagi jawatan Presiden parti dalam pemilihan akan datang.
Tegasnya, dalam pemilihan sebelum ini pada 2018, beliau juga dicabar dua ahli parti tapi keputusannya masih memihak kepada beliau yang kemudiannya menyaksikannya memenangi pertandingan itu.
Bahkan, kata beliau, kombinasi undi dua pencabarnya ketika itu iaitu Khairy Jamaluddin dan Tengku Razaleigh Hamzah masih kurang berbanding undi diperolehinya.
“Dulu pun saya dicabar juga, dua orang cabar saya dan undi mereka masih kurang berbanding undi yang saya peroleh.
“Bukan nak riak, sombong dan takabur mahupun ujub, tapi itulah faktanya,” katanya lagi.
Serentak dengan itu, Ahmad Zahid yang juga Timbalan Perdana Menteri menegaskan, kuasa untuk menentukan kepimpinan parti terletak kepada kuasa dan suara perwakilan parti di seluruh negara.
“Terdapat hampir 160,000 perwakilan yang mewakili cawangan-cawangan untuk menentukan sama ada mahu kepimpinan yang sedia ada atau kepimpinan yang berubah untuk pastikan UMNO terus relevan dalam pentas politik negara.
“Kuasa mutlak itu adalah kuasa perwakilan,” tambahnya.
Dengan penegasan sedia dilawan dan mahu menyerahkan nasibnya kepada perwakilan itu bererti boleh dikira berakhirlah sudah polemik sama ada perlu atau tidak pertandingan bagi jawatan Presiden dan Timbalan Presiden UMNO dalam pemilihan akan datang ini.
Suara dan penegasan Presiden UMNO itu wajib dihormati dan ditaati sepenuhnya.
Penyokong dan pengampu Ahmad Zahid mesti serta-merta berhenti daripada memberi saranan dan mendesak agar dua jawatan tertinggi itu tidak dipertandingkan.
Jika Ahmad Zahid sendiri sudah menunjukkan keterbukaan dan keberanian untuk dilawan, tiada sebab bagi penyokong serta pengampu untuk tidak turut sama menjadi terbuka dan berani.
Kepada pencabar yang ingin berlawan dengan Ahmad Zahid pula, maka dengan ini bolehlah mula menggerakkan jentera kempen mereka dengan lebih agresif mulai sekarang.
Ini kerana pemilihan mungkin akan diadakan sebelum ketibaan Ramadan pada 23 Mac akan datang, tidak sampai tiga bulan saja lagi daripada sekarang.
Bilik gerakan di peringkat pusat dan negeri-negeri hendaklah mulai dibuka, bahkan duit-duit simpanan juga haruslah segera dikeluarkan.
Ingat, yang nak dilawan dan dijatuhkan adalah Ahmad Zahid yang berjawatan Timbalan Perdana Menteri, kalau setakat modal air liur dan belanja makan di kedai mamak saja, main jauh-jauhlah nak menang.
Sekurang-kurangnya kena belanja makan di hotel tiga bintang dan jumlah perwakilan pula hampir 160 ribu orang.
Kiralah sendiri berapa banyak duit belanja yang diperlukan, itu belum kira lagi elaun untuk jentera parti yang bergerak siang malam dan hampir tidak tidur serta meninggalkan anak isteri semata-mata untuk berkempen bagi pemimpin kesayangan mereka.
Masuk berlawan mesti nak menang, jika tidak, baik bagi Zahid Hamidi menang percuma saja.
Lu fikirlah sendiri…
– ShahbudinHusin 05/01/2023.

5

2

votes
Article Rating
Kongsikan artikel ini


BAHAYA PUAK NI BILA DAPAT KUASA…

Seorang ketua pegawai eksekutif (CEO) sebuah syarikat swasta ditahan Suruhanjaya Pencegahan Rasuah Malaysia (SPRM) selepas disyaki menjadi “orang tengah” dalam pengagihan projek kerajaan bawah Pakej Rangsangan Ekonomi sepanjang 2020 hingga 2022.
Suspek lelaki berusia 42 tahun itu ditahan malam tadi ketika hadir memberi keterangan di ibu pejabat SPRM Putrajaya bagi membantu siasatan.
Menurut sumber, CEO itu dihadapkan ke Mahkamah Majistret Putrajaya pagi ini dan direman lima hari bermula hari ini hingga 10 Jan.
Katanya, SPRM membuka beberapa kertas siasatan terhadap sekurang-kurangnya lima individu yang dipercayai menjadi dalang atau orang tengah kepada beberapa syarikat untuk memperoleh projek bernilai antara RM50 juta hingga RM500 juta secara runding terus.
“Hampir 90% projek yang diberikan secara runding terus masih belum dilaksanakan kerana tiada pengeluaran surat setuju terima lagi.
“Justeru, SPRM akan memfokuskan kepada siasatan terhadap baki 10% projek yang sedang berjalan membabitkan perkembangan projek antara 10% hingga 20%,” katanya.
Pada 9 Dis lalu, SPRM berkata fokus siasatan berhubung dakwaan salah guna dana Pakej Rangsangan Ekonomi ketika Covid-19 akan tertumpu kepada RM92.5 bilion, iaitu jumlah dibelanjakan kerajaan Perikatan Nasional (PN) sebelum ini.
SPRM berkata, hanya RM92.5 bilion melibatkan dana kerajaan daripada peruntukan dianggarkan berjumlah RM530 bilion yang dibelanjakan pada 2020 dan 2021 berkaitan pengurusan Covid-19.
Berdasarkan jumlah itu, RM92.5 bilion melibatkan dana kerajaan manakala RM437.5 bilion bukan daripada kerajaan.
Dalam pada itu, sumber berkata suspek yang ditahan dipercayai menerima rasuah bagi menghubungkan antara kontraktor dan “pihak atasan”.
Katanya, beberapa kontraktor yang disoal siasat mengaku bersetuju membayar komisen sebanyak 3 hingga 5% dan dimasukkan ke dalam akaun sebuah parti politik konon untuk tujuan pembiayaan politik.
Sementara itu, Ketua Pesuruhjaya SPRM, Azam Baki, ketika dihubungi mengesahkan penahanan dan memaklumkan kes disiasat mengikut Seksyen 16 (a) Akta SPRM 2009.
Sumbet –
https://www.freemalaysiatoday.com/category/bahasa/tempatan/2023/01/06/ceo-disyaki-dalang-agih-projek-runding-terus-kerajaan-pn-rm92-5-bilion-direman/

5

4

votes
Article Rating
Kongsikan artikel ini


JAKIM BUKA SIASATAN PEGAWAINYA KUTUK KERAJAAN PERPADUAN DALAM KULIAH SUBUH

Jabatan Kemajuan Islam Malaysia (Jakim) berkata pihaknya sudah memulakan siasatan terhadap dakwaan seorang pegawainya mengeluarkan kenyataan berbaur politik dengan menghentam kerajaan dalam satu kuliah Subuh baru-baru ini.
Jakim berkata pegawai berkenaan sudah dipanggil untuk siasatan lanjut.
“Pihak pengurusan tertinggi Jakim sedar akan video tular ceramah yang disampaikan oleh seorang pegawai itu yang dilihat mengundang kemarahan netizen.
“Jakim telah memanggil pegawai tersebut untuk siasatan lanjut bagi memulakan prosiding tatatertib dan tidak akan berkompromi dengan sebarang perlakuan yang mencemarkan nama baik perkhidmatan awam,” kata Jakim di Twitter.
Ciapan itu tidak menyatakan sebarang nama secara khusus namun dipercayai berkenaan rakaman ceramah penolong pengarah kanan Jakim Mohd Meeftah Anuar yang tular di media sosial.
Dalam kuliah subuh di sebuah masjid di Selangor beberapa hari lalu, Mohd Meeftah antara lain menyifatkan PH sebagai tidak berakhlak kerana bekerjasama dengan seterunya untuk membentuk kerajaan persekutuan.
https://shahbudindotcom.net/wp-content/uploads/2023/01/9dee3a55-f5ec-4a95-ab9a-356ed9478e69.mp4
Dia tidak menyebut mana-mana pihak secara khusus namun membangkitkan lagu ‘Hoi Hoi Ya Hoi’ yang menjadi lagu tema PKR ketika kempen PRU15.
Dia berkata ada parti yang dahulunya menolak penyamun tetapi sanggup “bercumbu” dengan parti lawan untuk memegang tampuk pentadbiran negara.
“Kita jangan ikut orang, mulut dia belum apa-apa lagi dah penyamun penyangak, siap buat lagu hoi hoi ya hoi. Eh eh lepas tu dia pula ‘bercium’.
“Kita pula nak ikut perangai dia? Tuan-tuan jangan ikut perangai orang buruk akhlak. Itu bukan urusan kita tapi antara dia dan Allah,” katanya dalam rakaman itu.
Sumber –
https://m.malaysiakini.com/news/650528

5

2

votes
Article Rating
Kongsikan artikel ini


PEMILIHAN UMNO – GENERASI MUDA PASCA MERDEKA LAWAN GENERASI TUA PRA MERDEKA

Beberapa sumber dan maklumat yang diperolehi setakat ini hampir mengesahkan Hishammuddin Hussein adalah calon yang akan mencabar Ahmad Zahid Hamidi bagi jawatan Presiden UMNO dalam pemilihan parti yang dijangka pada Mac depan.
Bagi jawatan Timbalan Presiden pula, calon yang bakal mencabar Mohamad Hasan ialah bekas Menteri Kesihatan, Khairy Jamaluddin atau KJ.
Sebelum ini Tok Mat dan KJ adalah gandingan Ketua dan Timbalan Ketua UMNO Bahagian Rembau, tetapi berikutan kerusi Parlimen Rembau diambil alih oleh Tok Mat pada PRU15 lalu dan KJ kemudian tercampak ke Sungai Buloh, menantu Tun Abdullah Badawi itu akhirnya memindahkan terus keahlian UMNOnya ke Sungai Buloh.
Dengan Hishammuddin akan bergandingan dengan KJ untuk melawan Zahid Hamidi serta Tok Mat, ini bermakna pertandingan yang berlaku nanti ialah pertembungan antara dua generasi yang berbeza iaitu pemimpin pasca merdeka dan pra merdeka.
Hishammuddin dan KJ adalah pemimpin yang lahir selepas merdeka, manakala Zahid Hamidi dan Tok Mat ialah generasi kelahiran pra atau sebelum negara menikmati kemerdekaan pada 1957.
Dengan demikian, sudah tentu pertandingan nanti jadi menarik kerana inilah pertama kali pertembungan dua generasi sedemikian berlaku dalam UMNO.
Tambahan lagi, dunia dewasa ini adalah dunia orang muda dan desakan perlunya UMNO melakukan proses peremajaan sudah lama kedengaran, disertai pula dengan remaja berusia 18 tahun pun sudah boleh mengundi, kemunculan gandingan Hishammuddin dan KJ seolah-olah ingin membawa nafas serta harapan baru untuk parti mendepani PRU16 pada tahun 2027 akan datang.
Sediakah perwakilan UMNO yang berjumlah hampir 160,000 yang juga lebih ramai di antaranya adalah kelahiran pasca merdeka memilih pemimpin generasi mereka sendiri mengetuai UMNO atau mereka masih berharap orang tua pra merdeka memimpin parti itu?
Selain pertandingan itu nanti jadi menarik kerana pertembungan dua generasi tersebut, pemilihan akan datang ini juga adalah umpama “titian siratulmustakim” bagi masa depan UMNO.
Dengan pretasi kerusi dimenangi UMNO menunjukkan prestasi kian menurun – 88 kerusi pada PRU13, 54 kerusi pada PRU14 dan 26 kerusi pada PRU15 – siapa yang akan menerajui parti selepas ini adalah sangat penting demi kelangsungan masa depannya.
Ini kerana merekalah nanti yang akan mengetuai UMNO dan BN untuk menghadapi PRU16 yang akan diadakan lima tahun daripada sekarang.
Apakah jika pemimpin daripada generasi pra merdeka terus memimpin UMNO, sokongan rakyat masih boleh diperolehi?
Atau UMNO yang diterajui pemimpin generasi pasca merdeka lebih sesuai dan mampu menarik sokongan rakyat dengan lebih baik lagi?
Pokoknya, bagi pemimpin UMNO yang pro perubahan, keprihatinan mereka sekarang ialah apakah jumlah kerusi yang mampu dimenangi UMNO pada PRU16 nanti melebihi 26 atau terus menjunam lagi?
Berkenaan gandingan Hishammudin dan KJ yang bakal melakukan cabaran, difahamkan beberapa perjumpaan kecil untuk mengumpul sokongan telah mula diadakan dan didapati respon terhadapnya begitu positif sekali.
Walau masih tidak dapat menjangka dengan pasti, sebahagian yang sempat dihubungi melihat harapan ke arah perubahan itu amat cerah.
Yang penting, kesedaran tentang masa depan parti hendaklah terus dipertingkatkan kerana kepimpinan sedia ada terbukti telah gagal menarik sokongan rakyat bila mana kerusi kemenangan UMNO pada PRU15 hanya tidak sampai separuh daripada yang dimenangi pada PRU14 sebelumnya, kata seorang pemimpin bahagian yang belum sedia untuk ditulis namanya.
– ShahbudinHusin 07/01/2023.

0

0

votes
Article Rating
Kongsikan artikel ini


BILA NAK KRITIK ANWAR?

Ketika pulang ke kampung menghadiri kenduri sempena cuti awal tahun baru-baru ini, saya telah dilontarkan satu soalan oleh beberapa saudara-mara yang membuatkan saya masih teringat-ingat mengenainya sehingga sekarang.
Saudara-mara saya yang majoritinya penyokong Pas itu menyoal – bila lagi saya nak menulis mengkritik Perdana Menteri, Anwar Ibrahim?
Kata mereka, sebelum ini semua Perdana Menteri saya tegur, kritik dan hentam, takkan Anwar terlepas pula daripada kritikan saya?
Di selang waktu yang tidak jauh berbeza sebelumnya, ramai juga kenalan dan mereka yang selama ini mengikuti tulisan saya mulai melontarkan soalan yang sama.
Kata mereka, dengan banyak isu yang yang tidak memihak kepada rakyat yang muncul sejak kebelakangan ini, berdiam diri bukanlah pilihan yang baik buat saya sebagai seorang penulis.
Ada pula rakan-rakan penulis senior tidak terkecuali mahu saya mula menegur, mengkritik, malah menghentam kerajaan baru ini, termasuk jika perlu Anwar sendiri jika didapati melakukan sesuatu yang tidak wajar dari segi kepentingan rakyat.
Hujah mereka, mengkritik dan menegur bukan bererti tidak lagi menyokong, tetapi lebih bertujuan untuk memperbaiki dan agar kesilapan yang lama tidak diulangi, walaupun pemimpin itu diusahakan sebelum ini untuk dinaikkan.
Mereka juga mengingatkan bagaimana teguran, kritikan dan hentaman saya terhadap Perdana Menteri, bermula dengan Najib Razak, Tun Mahathir Mohamad, Mahiaddin Md Yasin dan Ismail Sabri Yaakob sejak 2011 lalu.
“Takkan nak berhenti mengkritik bila Anwar sudah jadi Perdana Menteri,” ujar mereka dengan nada sedikit menghasut.
Sebagai penulis, memang menegur dan mengkritik, apa lagi jika yang ditegur dan dikritik itu seorang Perdana Menteri, ia sebenarnya amat-amat memberi kepuasan.
Tambah memberi kepuasan, mungkin juga hanya kebetulan, semua Perdana Menteri yang saya kritik dan hentam itu pula jatuh akhirnya daripada jawatan mereka.
Menyokong pemimpin hanya memberi kepuasan ketika mereka di luar kerajaan dan sehingga beroleh kuasa, tetapi setelah beroleh kuasa, sokongan yang dilakukan lebih mudah ditafsir dengan gambaran kurang enak iaitu mengampu dan membodek untuk tujuan mengharap sesuatu imbuhan.
Sebab itu, saya sebolehnya cuba mengelak untuk keterlaluan dalam menyokong dan mengangkat Anwar dalam keadaan dirinya sudah jadi Perdana Menteri sekarang ini, walaupun sebelum ini saya memang berusaha melalui penulisan dan terbitan buku-buku untuk melihat beliau akhirnya berjaya menerajui negara ini.
Mana kerja baik yang dilakukannya memang patut disokong agar diketahui rakyat bahawa beliau sentiasa berusaha melaksanakan tugasnya dengan sebaik mungkin demi rakyat.
Tetapi, sudah tentu setelah menjadi kerajaan, apa yang rakyat mahukan ialah hasil atau nikmat yang boleh mereka rasai melalui kuasa dan jawatannya itu kerana itulah akan memastikan sokongan berkekalan.
Kemeriahan disambut ketika bersolat Jumaat dan makan di medan selera misalnya, tidak akan kekal lama jika berbulan-bulan selepas itu harga ayam masih mahal, telur kekal tiada di pasaran dan harga barang tidak turun dengan sewajarnya.
Dalam hal ini, Anwar jangan lupa beliau pernah berkata, banyak janji PRU14 lalu tidak dapat ditunaikan kerana beliau ketika itu bukan Perdana Menteri.
Namun, selepas PRU15 ini, tiada alasan lagi untuk hujah demikian kerana selain menjadi Perdana Menteri, beliau juga adalah Menteri Kewangan yang bermakna kuasa “kun faya kun” itu lebih besar ada dalam tangannya demi kepentingan rakyat yang menaruh harapan tinggi kepadanya.
Selepas tempoh 100 hari, Anwar dan kerajaan baru ini tiada pilihan lain melainkan harus berusaha sebaik mungkin menunaikan apa yang pernah diungkapkannya ketika berkempen dahulu.
Video-video janji ketika berkempen sebelum jadi kerajaan sebelum ini hendaklah ditonton semula dan jangan sampai rakyat sendiri memuat-naiknya semula serta membandingkan dengan apa yang dilakukan setelah berjaya menjadi kerajaan.
Di waktu ini, selain beberapa kelemahan ketara muncul berkaitan kerajaan ini, saya juga turut menerima banyak rungutan serta keluhan pelbagai pihak.
Ia bukan saja melibatkan menteri-menteri tertentu, malah juga berkaitan Perdana Menteri sendiri.
Saya percaya, daripada semasa ke semasa, luahan dan keluhan tidak puas hati itu akan terus saya terima, sudah tentu tujuannya untuk saya tulis dan dedahkan melalui tulisan saya.
Bagaimanapun, sebagai kerajaan baru, perlu difahami mereka memerlukan sedikit masa untuk menyesuaikan diri dan memahami tugas dalam kerajaan sebelum benar-benar dapat melaksanakan apa yang pernah diungkapkan.
Tetapi, jika mereka dalam kerajaan sendiri tidak berubah, tidak sedia untuk berubah dan tidak mengambil iktibar daripada keseronokan pertama kali jadi kerajaan selama 22 bulan sebelum ini – mampukah saya terus mengelak daripada menegur dan mengkritik, bahkan menghentam kerajaan ini? –
 ShahbudinHusin 08/01/2023.

4

9

votes
Article Rating
Kongsikan artikel ini


HARTA RAMPASAN PERANG UNTUK MEREKA YANG PERGI BERPERANG, BUKAN UNTUK YANG DUDUK DI RUMAH KETIKA PERANG

Sesungguhnya saya turut berasa simpati dengan pelbagai cerita dan maklumat yang diterima mengenai nasib orang-orang parti yang bagai disisihkan setelah PH berjaya menjadi kerajaan.
Ramai yang bertungkus lumus dan menyumbang tenaga kepada kemenangan PH merasa dipinggirkan dalam pelbagai lantikan setakat ini, khususnya untuk bertugas di pejabat-pejabat menteri.
Dikatakan banyak lantikan yang dibuat oleh menteri-menteri tidak daripada kalangan yang aktif dan mengeluarkan peluh ketika PRU15 lalu, sebaliknya daripada kalangan yang bukan saja tidak mengeluarkan walau setitik peluh pun ketika musim kempen, tetapi semata-mata kerana hubungan peribadi dengan menteri berkenaan.
Sehingga ada yang meluahkan perasaan – kami ini nampaknya berguna ketika membajak saja, tetapi dilupakan bila musim menuai tiba.
Dalam maksud yang lebih mudah difahami ialah mereka ini tidak diberikan hak menikmati ghanimah atau harta rampasan perang setelah perang berakhir dan kemenangan diperolehi.
Di beberapa catatan sejarah Rasulullah ketika perang, harta rampasan perang itu dibahagikan kepada mereka yang ikut berperang sebagai membalas jasa dan pengorbanan yang dilakukan.
Dari segi bahasa, istilah harta rampasan itu sendiri bermaksud ia untuk mereka yang terlibat dalam peperangan.
Dalam Al-Quran surah Al-Anfaal ayat 41 secara jelas menyebut siapa yang berhak mendapatkan ghanimah tersebut – “Ketahuilah, sesungguhnya apa saja yang dapat kamu peroleh sebagai rampasan perang, maka sesungguhnya seperlima untuk Allah, Rasul, kerabat Rasul, anak-anak yatim, orang-orang miskin, dan ibnu sabil (orang yang telantar di perjalanan)…”
Dengan demikian, yang dibagi-bagikan kepada para pasukan yang ikut berperang adalah empat perlima harta rampasan perang setelah bahagian seperlima itu dibagi kepada pihak-pihak yang dicantumkan Allah SWT dalam ayat di atas.
Adapun surat Al-Anfaal ayat 69 berbunyi: ”Maka makanlah dari sebahagian harta rampasan perang yang telah kamu ambil itu, sebagai makanan yang halal lagi baik dan bertakwalah kepada Allah…”
Hukum halalnya mengambil harta melalui jalan perang ini juga terdapat dalam sabda Rasulullah SAW yang diriwayatkan oleh Bukhari dan Muslim dari Jabir bin Abdillah yang bermaksud: ”Allah memberi saya lima hal, yang Nabi-Nabi sebelum saya tidak mendapatkannya…Dijadikan bagiku bumi ini sebagai tempat sujud dan suci, maka di mana saja seseorang dari umatku dipanggil salat, maka salatlah dan dihalalkan bagiku ghanimah, sementara bagi umat sebelumku tidak dihalalkan…”
Pada masa Khalifah Umar bin Al-Khattab, ditetapkan bahawa jenis harta yang boleh diambil oleh pasukan Islam yang telah memenangi peperangan adalah harta bergerak saja dengan alasan, harta bergerak inilah yang sesuai dengan ‘urf (kebiasaan).
Lantaran pembahagian ghanimah yang adil dan mengikut hak itulah juga yang menyumbang kepada pelbagai kejayaan tentera Islam dalam peperangan, seterusnya menjadikan Islam berkembang dengan luas.
Dalam sistem bernegara moden seperti sekarang, ghanimah atau harta rampasan perang itu adalah jawatan dan kedudukan dalam kerajaan setelah berjaya mengambil alih pentadbiran negara.
Maka, sebagaimana harta rampasan perang seharusnya dinikmati oleh mereka yang ikut berperang, mengisi jawatan dalam kerajaan setelah kemenangan dalam PRU juga sewajarnya diberikan kepada mereka yang ada sumbangan dalam kejayaan yang diperolehi.
Untuk fasa berikutnya, sasaran ghanimah yang ditunggu-tunggu ialah jawatan dalam GLC dan juga agensi kerajaan masih banyak lagi kekosongannya.
Namun, bertembung dengan desakan pihak tertentu agar jawatan dalam GLC khususnya tidak diberikan kepada orang politik, sebaliknya kepada profesional, orang-orang parti sekali lagi berhadapan dengan nasib yang tidak menentu.
Kalau sebelum ini mereka yang tidak pernah berpeluh untuk kemenangan PH diberikan jawatan di pejabat-pejabat menteri, kini golongan profesional yang mungkin hanya duduk di rumah ketika musim kempen, malah ada sesetengahnya menolak PH dan Anwar Ibrahim, ternampak lebih ditonjolkan untuk diberikan ghanimah.
Ada nama-nama yang disebut untuk dilantik itu, selain bukan orang parti dan tidak pernah memberi apa-apa sumbangan, ada di antaranya memang tidak memihak kepada PH pun.
Cuma diberitakan, setelah PH menjadi kerajaan ini, rajin pula mereka itu menghimpit pihak-pihak tertentu untuk turut sama menikmati ghanimah tersebut.
Adalah malang sebenarnya apa yang berlaku ini, terutama apabila mereka yang berharap ghanimah itu sampai sampai ke peringkat terpaksa membangkitkannya dalam mesyuarat parti dan kumpulan tertentu turut mengadakan perjumpaan khusus untuk menuntut jawatan yang dikehendaki.
Tanpa mengenepikan faktor kelayakan dan kemampuan, seharusnya orang parti dan mereka yang berperanan dalam kemenangan PH pada PRU15 lalu hendaklah diberi keutamaan dalam pemberian ghanimah ini.
Mereka harus dihargai dan tidak perlu sampai meminta-minta ghanimah itu.
Sebagaimana mereka berperanan, berpeluh dan bertungkus-lumus pada perang PRU15 lalu, peranan mereka untuk berlawan dalam peperangan yang masih banyak menunggu di hadapan pasti lebih berkesan lagi jika diberikan ghanimah yang sewajarnya.
Tetapi, jika selepas ini ghanimah itu tidak juga diperolehi, sebagai tanda simpati kepada mereka yang diketepikan itu, pesanan saya cuma satu – baiklah berehat saja daripada terus berjuang yang hasilnya dikutip oleh orang lain.
Sebaliknya, biarkan mereka yang diberi ghanimah itu pula berperang dalam perang-perang seterusnya yang masih banyak lagi selepas ini.
– ShahbudinHusin 09/01/2023.

4.2

5

votes
Article Rating
Kongsikan artikel ini


UMNO TAK BERANI JEMPUT ANWAR HADIRI PAU

Pemimpin parti lain, termasuk yang menganggotai kerajaan perpaduan tidak akan dipelawa ke Perhimpunan Agung Umno (PAU) 2022 dari 11 hingga 14 Jan ini, kata Setiausaha Agungnya, Ahmad Maslan.
Katanya, PAU 2022 hanya membabitkan ahli Umno, parti komponen Barisan Nasional (BN) dan “Friends of BN” untuk menyelesaikan isu dalaman parti serta gabungan itu.
“Bukan saja parti lain, malah duta asing juga kita tak jemput, tidak seperti sebelum ini. Setakat ini, itulah keputusannya,” katanya menurut laporan Berita Harian.
Ahmad berkata, keputusan tidak menjemput parti lain dan duta asing itu dibuat Majlis Kerja Tertinggi Umno baru-baru ini.
Sebelum ini, Presiden Umno, Ahmad Zahid Hamidi dilaporkan berkata, Umno mungkin menghantar jemputan kepada setiausaha agung setiap parti gabungan dalam kerajaan perpaduan untuk menghadiri majlis perasmian PAU 2022.
Semalam, Perdana Menteri, Anwar Ibrahim mengesahkan beliau tidak menerima jemputan untuk menghadiri PAU 2022 dari 11 hingga 14 Jan ini di Pusat Dagangan Dunia (WTC) Kuala Lumpur.
Sumber –
https://www.freemalaysiatoday.com/category/bahasa/tempatan/2023/01/08/umno-tak-pelawa-rakan-parti-kerajaan-ke-pau-2022/

0

0

votes
Article Rating
Kongsikan artikel ini


KEMELUT SABAH TANDA KEGAGALAN ZAHID HAMIDI?

Nampak macam selesai tapi sebenarnya tidak selesai – itulah barangkali gambaran yang boleh disimpulkan berkenaan keadaan politik di Sabah ketika ini.
Walaupun pembentukan kerajaan perpaduan telah dicadangkan dan Anwar Ibrahim serta Zahid Hamidi sendiri telah turun ke Sabah untuk membentangkan formula penyelesaian, namun Ketua Menteri, Hajiji Noor ternampak agak keberatan untuk memenuhi cadangan itu.
Sebab paling kukuh untuk beliau berbuat demikian adalah kerana sokongan yang memihak kepadanya sudah lebih daripada mencukupi iaitu 44 Adun, termasuk 5 daripada UMNO sendiri.
Logiknya untuk apa lagi beliau mahu mewujudkan kerajaan perpaduan kerana kerajaan perpaduan hanya perlu jika majoriti masih tidak mencukupi?
Tetapi sekarang untuk Hajiji berdiri sebagai kerajaan sudah lebih daripada mencukupi.
Lantaran itu, kedudukan Adun BN dalam Sidang DUN Sabah hari ini telah diletakkan di blok pembangkang.
Bagaimanapun, kedudukan tempat duduk lima Adun BN Sabah yang secara terbuka menyatakan sokongan mereka kepada kepimpinan Hajiji kekal tidak berubah di blok kerajaan.
Akhirnya, siapa yang rugi?
Elok-elok jadi kerajaan sebelum ini, kini dalam sekelip mata sudah bertukar menjadi pembangkang.
Sebab lain kenapa Hajiji dilihat keberatan mewujudkan kerajaan perpaduan ialah kerana enggan menerima kembali Bung Mokhtar Radin berada dalam kerajaan pimpinannya setelah mengumumkan menarik sokongan terhadapnya, baru-baru ini.
Di pihak UMNO dan BN, jika keadaan ini berterusan, siapa yang harus memikul beban kerugian itu?
Zahid Hamidi atau Bung Mokhtar?
Terutama kepada Zahid Hamidi, tidak terasakah beliau bahawa semua ini petanda kegagalannya selaku Presiden UMNO dan Pengerusi BN dalam memastikan Adun BN Sabah benar-benar solid dan bersatu hati?
Sudah tentu lebih merupakan tamparan kepada Zahid Hamidi jika dalam susunan kabinet negeri yang bakal diumumkan Hajiji nanti, Bung Mokhtar terus digugurkan sebagai Timbalan Ketua Menteri dan tempatnya digantikan dengan salah seorang daripada lima Adun UMNO yang secara terbuka mengumumkan sokongan terhadap Ketua Menteri.
Masihkah Zahid Hamidi mahu berbangga dengan kedudukannya sebagai Timbalan Perdana Menteri?
– ShahbudinHusin 10/01/2023.

3.3

3

votes
Article Rating
Kongsikan artikel ini


ERTINYA JIKA KEPIMPINAN UMNO BERUBAH, YANG BERTUKAR HANYA PENYANDANG JAWATAN TPM DAN BUKAN PM

Tanpa mengesahkan sama ada dirinya atau Hishammuddin Hussein yang benar-benar akan bertanding jawatan Presiden UMNO, bekas Menteri Kesihatan, Khairy Jamaluddin tampil memberi komitmen sokongannya yang berterusan kepada Anwar Ibrahim selaku Perdana Menteri yang memimpin kerajaan perpaduan.
Katanya, jika beliau atau sekutunya menang sebagai Presiden UMNO nanti, mereka akan tetap memberi sokongan kepada Anwar.
Khairy atau KJ berkata, beliau tidak menyokong “kaedah pintu belakang” untuk perubahan dalam pentadbiran kerajaan, sambil menambah, dirinya bahkan mahu kerajaan Anwar terus kekal dan stabil.
“Terdapat kebimbangan sekiranya berlaku perubahan dalam kepimpinan UMNO, ia akan membawa ketidakstabilan politik yang akan membawa kepada kejatuhan kerajaan, satu lagi Langkah Sheraton, dan satu lagi kerajaan akan masuk dan seorang Perdana Menteri baru mengangkat sumpah.
“Loke, saya ingin menyatakan ini dengan jelas di hadapan semua orang di sini: jika saya atau sekutu saya memenangi jawatan Presiden UMNO, memenangi kepimpinan parti saya, kami akan memberikan sokongan kami kepada kerajaan perpaduan, kepada Anwar Ibrahim dan kepada anda,” katanya ketika berucap pada forum anjuran Institut ISEAS-Yusof Ishak Singapura yang turut dihadiri Menteri Pengangkutan merangkap Setiausaha Agung DAP, Anthony Loke.
Beliau seterusnya menjelaskan, pemilihan UMNO akan datang ini adalah sangat penting dalam konteks untuk membawa pembaharuan kepada parti.
“Ia akan menentukan sama ada UMNO akan kekal relevan atau “bersemadi”, tambahnya lagi.
Malah, dalam konteks berkaitan, KJ turut menawarkan perjanjian jangka panjang antara PH dengan BN bagi menjamin kestabilan yang berkekalan selepas beliau atau sekutunya memenangi pemilihan UMNO nanti.
Tegas beliau, perjanjian persefahaman yang ditandatangani antara kedua-dua pihak dalam kerajaan perpaduan sebelum ini yang turut melibatkan GPS, GRS dan Warisan adalah perjanjian jangka pendek yang lebih memfokus kepada pembaharuan.
“Sekiranya kita mahu membawa haluan dan visi yang lebih ‘sentris’ di negara ini di mana anda (Loke) dan saya boleh bekerjasama, marilah kita membentuk semula struktur sedia ada.
“Dan marilah kita membawa visi itu untuk menentang mono-etnik blok pembangkang (Perikatan Nasional) dan membentangkannya kepada rakyat Malaysia,” tegas KJ lagi.
Jadi, mahu dibimbangi apa lagi sekiranya berlaku perubahan dalam kepimpinan UMNO?
Dengan jaminan tersebut, hakikatnya tiada apa lagi yang ditakuti dari segi kesan pemilihan UMNO nanti kepada kedudukan Anwar dan kestabilan kerajaan perpaduan yang penubuhannya adalah atas titah Yang Dipertuan Agong.
Pemilihan UMNO tidak lebih hanya merupakan suatu proses parti itu yang dibenarkan oleh perlembagaan untuk menentukan nasib masa depannya sendiri.
Bagi ahli UMNO yang prihatin, dengan kemerosotan prestasi kemenangan cuma 26 kerusi Parlimen pada PRU15 lalu berbanding 54 kerusi pada PRU14 dan 88 kerusi pada PRU12, keperluan “berubah jika tak mahu terus rebah” adalah prinsip yang tidak dapat dielakkan lagi.
Takut-takut kalau tidak ada perubahan, kerusi UMNO hanya tinggal 16 atau mungkin 6 saja lagi selepas PRU16 nanti.
Namun, dengan jaminan KJ itu, siapa pun yang memimpin UMNO selepas pemilihan nanti, sokongan kepada kerajaan perpaduan dan Anwar selaku Perdana Menteri tetap tetap berkekalan.
Ertinya, selain kerajaan perpaduan ini akan terus kekal, kedudukan Anwar juga sama sekali tidak terjejas.
Yang barangkali perlu berubah selepas berubahnya kepimpinan UMNO hanyalah dari segi pengisian baru bagi jawatan Timbalan Perdana Menteri.
Oleh kerjasama yang terikat untuk membentuk kerajaan adalah antara PH dan BN, maka Presiden UMNO dan Pengerusi BN yang baru sudah semestinya perlu dilantik memegang jawatan nombor dua dalam kerajaan bagi menggantikan penyandang yang lama.
Kesimpulannya, berubahnya kepimpinan UMNO hanya menyebabkan bertukar penyandang jawatan Timbalan Perdana Menteri saja, manakala Anwar sebagai Perdana Menteri bersama kerajaan perpaduan yang dipimpinnya sekarang akan terus kekal menerajui negara ini.
Dengan itu, kenapa tidak kita sama-sama meraikan demokrasi pertandingan dalam UMNO dengan hati dan kepala yang dingin?
– ShahbudinHusin 11/01/2023.

4

2

votes
Article Rating
Kongsikan artikel ini